Babad Bali: PIDARTA BASA BALI\nPINAKA JALARAN NGAJEGANG BALI\nSiosan ring punika taler Undiksha singaraja ngwangun jurusan pendidikan basa bali, sane kaaptiang mangda sida dados pangamong lan mangda prasida dados guru basa bali disubane tamat irika. Ida dane sane tamat saking irika pinaka generasi penerus yowana bali sane riwekasan prasida ngamel tur nglanturang pangajahan basa bali ring pratisentana iraga. Siosan ring punika taler jurusan pendidikan basa bali punika nyabran warsa ngelarang pacentokan-pacentokan minakadi, pidato mabasa bali, masatua bali, orti bali miwah sane tiosan sane sampun sapatutnyane iraga aturang pangargan sane pinih becik ring jurusan punika. punapi patut titiang maosang kadi punika?…..\nIda dane sareng sami, punapi mangkin antuk mangda ngawit dewek padidi mautsaha ngangge basa bali ngantos prasida ngiyusin anak tios ngangge basa bali, yen kadi punika, sumanggup minab?….santukan punika ngiring biasayang ngawit ring dewek padidi, ring kulawarga nyantos ring pasawitran tegarang angge basa baline, yen terus pinehang ring kahyun nenten kalaksanayang minab meweh karasayang. Nanging, tegarang mangkin laksanayang, apang nenten ajeg bali wantah label kemaon, beh sami….ajeg bali,ajeg bali,ajeg bali, latah ngraosang ajeg bali. Nanging sujatine entip puun nenten wenten….\nNunas ampura ping banget titiang ngaturang sakadi punika, santukan napi, meled ring manah titiang jagi ngajak ida dane mangda sayan seneng, sayan wikan mabasa bali. Mangda ida dane sauninge, daweg titiang ring jawi dumun duk titiang ngruruh widya ring ISI jogja titiang marasa elek ring manah, napi mawinan? Santukan irika titiang ketakenin indik basa bali olih sawitran titiang irika sane akehan saking jawi asli. ”Im gimana sih sebenernya sor singgih basa itu? Apa alusnya kemaluan laki-laki?” Ane sakadi punika pitaken-pitaken sane katakenang sareng titiang, saking nika titiang makebyah ring manah titiang laut kabilbil tan sida nyawis pitakene punika….minab ida dane sami wenten sane madue pengalaman sakadi punika. Dija lek atine yan kahanane kadi punika. Raga saking bali, tan prasida mabasa bali, minab kaucap bali oplosan yen kenten….\nIda dane sareng sami sane kusumayang titiang wantah asapunika prasida aturang titiang ring tepengane kadi mangkin, cutet atur titiang ngiring sareng sami ngwit mangkin tunggilang kahyune ring sajeroning ngawerdiang pingkalih nglimbakang basa bali druene, kandugi prasida kapanggih napi sane kaaptiang iraga sareng sami. Prade wenten ring sajeroning atur titiang wawu wenten manawi kruna utawi luir ipun sane tan menggah ring kayun ida dane sami, lugrayang titiang nunas geng rna sinampura….\nMakawasananing atur titiang ngaturang parama Çantih….\nBASA BALI MANGDA AJEG\nKawentenan pulo Baline pinaka pulo wisata budaya sane sampun kaloktah doh kantos ke dura Negara. Sampun sami uning tur pawikan, punika sami ngawinang jagat Baline kaparinama olih para janane "pulau seribu pura, pulau dewata, pulau surga utawi the last paradise". Napi sane ngawinang pulau Baline kaparinama asapunika?\nSane ngawinang pulau Baline kaparinama asapunika tur kasenengin olih para janane boyaja tios, punika santukan keasrian palemahan pulau Baline, katuku malih antuk seni lan budaya maka miwah para jana Baline sane ngandap kasor utawi kuma warga, sami punika kadasarin antuk agama Hindu sane pinaka dasar mapineh jatma Baline. Nepek pisan ring tatuek miwah pamarginnyane minakadi panca yadnya sane kabaos ring kecap sastra agama. Punika kamanah antuk titiang ngawinang jagat Baline kasub ka dura Negara.\nSane mangkin menawita majalaran sane sampun odar titiang. Pinunas titiang ring Iratu ida dane sareng sami ngiring dadabin indik kasukertan jagat Baline mangda kayang kawekas Rajeg lan lestari.\nSilih tunggil sane kanggon nguratang tur ngewerdiang seni budaya inggih punika nenten sios wantah Basa Bali druene sane pinaka tetamian utawi warisan saking leluhur iragane jatma Bali, punika ngawinang iraga patut bangga dados putra-putri Bali, pinunas titiang sumangdane budayane nenten rusak tur punah.\nMangdane nenten iraga kabaos "Kadi katak sane wenten ring sor tunjunge", I kekupu saking doh ipun ngrasayang kamiikan ipun i sekar tunjung, sakewanten I katak yadiastun nampek ring genahe punika, setata nyongkok nenten ngerasayang kamiikan i sekar tunjung sane kalintang ngulangunin.\nSuksmanipun, iraga jagat Baline akeh pisan madue seni budaya, sane luihin utama kabaos adiluhung, ngawinang akeh parajanane saking dura Negara meled pisan manah ipun ngantenang seni budaya druene, sakewanten iraga sane magenah ring Bali nenten pati rungu kapining budaya druene, mangda nenten kadi asapunika.\nBasa Baline silih tunggil pinaka pangeling iraga dados jatma Bali, punika sane mawinang iraga mangda tetep ngangge basa Bali rikalaning mabaos sajeroning pagububan utawi pasawitran. Yening iraga nenten ngangge basa Bali druene sinah kesujatian iraga dados jatma Bali ical utawi ilang.\nInggih ida dane sane tresna sihin titiang.\nYadiastun sane mangkin makueh pengaruh-pengaruh sane makta budaya miwah seni sane jaga nyaihin wiadin munahang seni budaya Baline . Sakewanten yening sampun iratu ida dane sareng sami eling ring kawentenan sastra Bali prasida antuk nyaringin pengaruh seni budaya sane jaga ngrangsuk ring sejeroning budaya Baline.\nMawanti wanti titiang mapinunas ring iratu ida dane sareng sami mangda ngangge basa Bali druene mangda tetep Rajeg tur Lestari.\nWantah asapunika prasida aturang titiang ring ida dane sareng sami. Yening pat prade wenten iwang atur titiang minabte nenten manut ring arsa, manawita sangkaning Basa Basita, tata titi miwah anggah ungguh basa. Duaning titiang rumasa ring dewek kantun muda tur wimuda. Titiang nunas geg rena pengampura, pinaka pinguntat atur titiang, sineb titiang antuk parama santih\nBASA BALI PATUT LESTARIANG\nNapi mawinan kawastanin pulo Dewata? Pulo Baline kawastanin pulo Bali Dewata saantukan:\nKaasrian palemahannya sampun kaloktah eauh ka dura Negara.\nSeni budaya Baline, sane madasar antuk seni budaya hindu taler sampun kajanaloka ring jagate.\nAdat-istiadatnya, sane madasar antuk suryak siu utawi musyawarah.\nPara warga Baline banget kumanyama ( ramah tamah ), ngandap kasor (merendah ), nentrn wenten nyaminin ring jagate.\nPunika mawiman iraga sareng sani patut mangayu bagia majeng ring Ida Sang Hyang Widhi Wasa, sane ngardi jagate saha sadagingnya sami. Iraga sareng sami patut rumasa bagia dados putra-putri Bali.\nLianan punika iraga sareng sami patut ngemban, miara kabecikan utawi kaasrian jagat Baline pamekas nglimbakang, ngawerdiang seni budaya druene, mangda sayan lami sayan becik, sayan asri, sayan nudut kayun.\nSinalih tunggil sane minakadi piranti sajeroning jagi ngkimbakang seni budaya druene punika boya seos wantah "Basa kalih sastra Kawi Bali" druene. Punika ke mangkin ngiring sareng sami ngutsahang, sapunapi antuk ngawerdiang kalih ngkimbakang mangda sayan ajag basa daerah makawinah sastra Kawi Baline, pamekas para anom-anome mangda sayan seneng, sayan teleb malajah basa Bali. Napi ngawinang asapunika, saantukan sastra Kawi Baline makeh pisan madaging indik sane mapikenoh kagunannyane sajeroning nglaksanaang darmaning agama miwah Negara.\nIda dane sane baktinin titiang. Mungguin sastra Kawipunika sampun kapasting prasida sakadi pangancang sajeroning ngwangun jagat Indonesia ngamangguhang sakadi tetujon jagat kerta raharja, gemah linpah loh jinawi.\nDuaning asapunika,malarpan antuk galahe sane becik sakadi mangkin, titiang banget mapinunas majeng ring sang guru maraga wisesa, ring para yogia ngawiwenangan pendidikan ring dinas kebudayaan, mangda mikayun saha ngamargiang sakadi pinunas titiange I wau pradane prasida kapanggih sakadi pangapite nglimbakang basa lan sastra Bali miwah Kawi sawewengkoning jagat Bali puniki.\nInggih ida dane sane banget baktinin titiang, cutet aturtitiang ngiring mangkin sareng sami mautsaha tunggilang kayunne ring sajeroning ngawardiang ping kalih nglimbakang basa lan sastra Bali miwah kawi druene, kandugi prasida kapanggih daging-daging sane kasurat ring sajeroning palambang-lambang iti basa purana makaluiri pun, mngda wenten kanggen nuntun raga ring sajeroning kauripan.\nInggih, wantah asapunika prasida antuk titiang ngaeurang mogi-mogu wenten pikenohipun makawasana titiang ngaturang parama santi,\nOm Satih, Santih, Santih, Om\nKALULUSAN KELAS 3\nInggih nawegang ring Bapak Kepala Sekolah\nPara Dewab Guru sinamian\nPara pegawai sane baktinin titiang\nMiwah para sameton sane wangiang titiang\nTitiang ngaturang suksma ping banget majeng ring sameton titiang kelas 3 sane sampun sering ngicenin piteket-piteket sane becik tur manut sekadi ajaran sekolahan iriki, tur mogi-mogi ja para sameton titiang kelas 3 sareng sami nemu rahayu mrasidayang ngelanturang ke Perguruan Tinggi utawi sane sederajatnyane. Sane nenten mresidayang ngelanturang ke Perhuruan Tinggi sampunang sungsut ring pakayunan utawi sedih, rereh kaweruhan sane marupaketerampilan angge pangupa jiwa, yening sampun merasa jangkep ngererh keterampilan tur mresidayang nincepang kawikanan janten sampun nika sane pinih becik nglanturang ngerereh pangupa jiwa selanturnyane.\nDumogi prasida maguna ring sameton miwah ring jero soang-soang. Titiang lan timpal-timpal saking kelas 1 tan lali nunas geng sinampura mantuka ring siswa kelas 3 sareng sami sane lulus, yan wenten keiwangan titiang sane sampun lintang mangda ledang ngampurayang. Dumogi siswa kelas 3 sane sampun lulus ngamolihang kerahajengan sareng sami.\nInggih wantah asapunika sane prasida aturin titiang, mogi-mogi ja lantang urip mangda prasida malih katemu ring kawekasan tur ngeledangin ngicenin pamargi malarapan antuk kawisesan Ida Sang Hyang Widhi Wasa.\nPinaka panyineb atur, tan lali titiang ngaturang parama shanti.\n"Om, Santih, Santih, Santih Om"\nInggih, ida dane sareng sami,\nutaminipun para panureksa sane dahat wangiang titiang,\npara sameton pamilet sami sane tresna sihin titiang.\nRing galahe sane becik puniki, lugrayang titiang matur samatra, nganinin indik "Ngiring Rajegang Basa Bali Druene", Sakewenten, duaning tambet titiange kalintang, tan pendah titiang sakadi kunang-kunang anarung sasih, doh para jaga prasida nagingin pikayunan Ida-dane sareng sami. Sadurung nglantur, ngiring sareng-sareng nunas ica ring Ida Sang Hyang Paramakawi sane miara sarining sastra, malarapan antuk pangastungkara pangayubagia.\nInggih Ida dane sareng sami sane wangiang titiang,\nMaosang indik basa Bali druene, akeh pisan pikenohipun majeng ring kahuripan druene sareng sami, utaminipun ring iraga sane wenten ring sajebag jagat Bali. Silih sinunggilnyane basa Bali punika prasida anggen serana ngajegang angga sarira. Napi sane ngawinan kadi punika?\nInggih, sane mangkin titiang jaga nguningayang ring Ida-dane sami manut ring kawentenan aab jagate mangkin, sane kabaos aor tan pawates, risedek ngranjing ring era globalisasi. Akeh karasayang pengaruh-pengaruh sane nenten becik saking dura negara, ngranjing ka jagat Bali. Pengaruh sane kaon punika, minakadi akeh parajana Baline, pamekas para yoana druene, sane sampun maparilaksana sakadi nginutin budaya saking dura negara, akeh parajana Baline sane nganggen obat-obatan terlarang, akeh para yoana sane maparilaksana nenten manut ring tata krama miwah budaya Baline. Yening parisolah para yowanane kadi asapunika kabanggayang nglimbak, titiang ajerih ring manah pacang sayan kaon saha rug jagat Baline.\nSane mangkin ngiring iraga ngedohin pisan parilaksana kadi punika, iraga patut pisan setata pageh ring sikian. Sinalih tunggil sane kaanggen serana nenten wenten sios wantah basa Bali druene. Basa Baline kabuatang pisan anggen larapan, nincapang parilaksana druene, mangda prasida setata maparilaksana becik, duaning yening kayun mlajahin, raris nganggen basa Bali punika, sinanggeh iraga pacang prasida setata eling ring sikian, ring dija ja iraga magenah. Santukan ring basa Bali punika wenten sane kabaos sor singgih basa, sane pinaka cihna madaging tatakrama ngupadi kahuripan maparajana. Sapunapi sapatutnyane iraga mabaos ring anake sane sampun lingsir, sapunapi mabaos ring anake sane durung kauningin utawi durung kenal, sinanggeh iraga setata jaga eling, ring dija iraga magenah, sang sapasira sane kairing mabaos, mawinan pacang prasida setata mabaos sane ngawetuang ledang pikayunan anake siosan utawi kabaos "angawe sukaning wong len ".\nIda-dane miwah sameton sami sane wangiang titiang,\nYening iraga mlajahin basa Bali, janten setata eling ring Ida Sang Hyang Widhi Wasa. Indayang pratyaksayang, yening anake nganggen basa Bali, makadi ring paruman, ring pasangkepan, janten rikala ngawitin mabaos, ngojarang Om Swastiastu, raris rikala muputang bebaosan, setata kadulurin antuk Om Santih Santih Santih Om. Puniki nyihnayang iraga setata eling ring Ida turmaning stata nyinahang pangubakti mangda ngamolihang karahajengan sareng sami.\nSalanturipun sajeroning mlajahin basa Bali, setata iraga eling ring budaya, saluir pakardin i manusa, sane mawit saking padma hredayane. Ring budaya druene ngranjing sane kabaos kasusastran. Kasusastraan Bali punika nganggen basa Bali, saha kasurat antuk aksara Bali, mawinan budaya druene mapaiketan pisan ring basa Bali, bilih-bilih basa Baline kabaos pinaka akah budaya Baline. Taler kabaos, mungguing budaya Baline kpramanain antuk agama, uning raris iraga ring sastra-satra agama, taler uning ring asapunapi maparilaksana sane becik. Yening sampun setata maparilaksana becik, sinanggeh setata nemu bagia, kadi kabaos ring sastrane.\n"Ring hulu, ring helet, ring p'ringga ring laya, ring jroning paperangan kuneng, tar teka juga ikang bhaya ri sang darmika, apan subhakanna rumaksa sira ".\n-Suksmanipun, yening sampun setata maparilaksana sane becik, yadiastun iraga magenah ring genah sane kalintang mayanin, iraga jaga mangguh karajahengan, duaning sang sane setata nglaksanayang dharma, jaga ngamolihang woh pakardinipun. sane ngawinan setata mangguhang ayu.\nIda-dane miwah sameton sami sane baktinin titiang,\nMajalaran mlajahin basa Bali, prasida mlajahin budaya druene. Mangda nenten iraga kabaos, kadi i katak sane wenten ring sor tunjunge, i kekupu saking doh ipun ngarasayang kamiikan ipun i sekar tunjung, sakewaten i katak yadiastun nampek ring genahe punika, setata nyongkok nenten ngrasayang kamiikan i sekar tunjung. sane kalintang ngulangunin. Suksmanipun, iraga ring jagat Bali akeh pisan madue seni budaya, sane luihing utama kabaos adiluhung, ngawinan akeh parajanane saking dura negara, meled pisan manahipun ngantenang seni budaya druene, sakewanten iraga sane magenah ring Bali nenten pati lingu ring budaya druene, mangda nenten kadi asapunika.\nKadi sampun kabaos i wau, iraga mlajahin basa Bali, gumanti prasida eling ring raga, ring dija ja pada magenah, setata nglaksanayang wacika parisuda, stata eling ring Ida Sang Hyang Widhi Wasa, eling ring agama, eling ring budaya Baline. Yening sampun stata eling kadi punika, sinanggeh iraga prasida setata tureksa ring angga, prasida setata mulat sarira, duaning wenten kabaos,\n"apan ikang manah ngaranya, ya ika witning indrya, maprewerti to ya ring subha asubha karma, matangyan ikang manah juga prihen kahutamanya sokareng"\n-Sane kabaos manah wantah satmaka witnyane saking indria sami, saking punika taler jaga matemu laksana sane becik utawi kaon, mawinan patut iraga ngeretin manah punika ngawit saking mangkin.\nInggih sasampune iraga prasida nglaksanayang kadi iwau, janten pacano setata ajeg ring raga soang-soang. Ajeg ring angga pacang metu parilaksana sane becik, sane ngawinang ajeg jagat Baline. Yan sampun ring soang-soang angga setata prasida ajeg, asapunapi ja kabaos ageng gegodane ring jagat kaliyugane mangkin, sinanggeh prasida iraga jaga ngimpasin. Punika mawinan titiang tan surud-surud jagi nunas ring Ida-dane sami, ngiring setata ngrajegang basa Bali druene, mangda rajeg ring angga, saha mangguhang karahajengan ring jagate, prasida raris mangguhang tetujon umat Hindune, inggih punika Moksartam Jagaditha Ya Ca Iti Dharma, Gemah lipah lohjinawi Tata tentrem kerta raharja. Taler Tatan kirang apangan kinum, Wahya dhyatmika, Suka tan pawali duhka, majalaran pasuecan Ida Hyang Widhi Wasa.\nIda-dane, para sameton, miwah pamilet sane kasumayang titiang,\nKadi asapunika titiang prasida matur, titiang wantah rumasa ring padewekan tambet, turmaning menawi ta kawentenan titiange sekadi nasikin segara, purun prasangga titiang nanginin Ida-dane sane sampun matangi, mawinan mawanti-wanti titiang nunas pangampura, dumogi ledang arsa ngaksamayang katambetan titiang.\nInggih, puputang titiang antuk parama santih,\nNGRAJEGANG BASA BALI\nMajeng ring bapak guru, ibu guru lan timpal-timpal sinamian, riantukan galahe sane becik puniki prasida kapica ring padewekan titiang. Bapak/Ibu guru sane wangiang titiang. Sadurung titing matur amatra, pinih riin ngiring ngastiti bakti majeng ring Ida Sang Hyang Widhi Wasa, mogi-mogi sangkanin sih lan asung wara nugrahan ida, ida sane iring titiang prasida ngamangguhang karahajengan majalaran pengastungkara pengayu bagia.\nIda dane sareng sami sane wangiang titiang, Mangguing murdan pidarta sane aturan titiang wantah "Ngrajegang Bahasa Bali", malarapan asapunika majanten atur titiang wenten sane nenten menggah ring kayun. Tepengan puniki ngriinin titiang nunas geng sinapura.\nIda dane sareng sami, i raga sami patut ngemban, miara kebecikan utawi kaasrian jagat Baline, pemekas ngelimbakang, ngwerdiang seni budaya druene, mangda sayan lami, sayan becik, sayan asri, sayan nudut kayun.\nIda dane sane baktiang titinag. Mungging sastra kawi punika sampun kapastika prasida sakadi pangancan sejeroning ngwangun jagat Indonesia ngamangguhang sekadi tetujoan jagat kerta raharja gemah ripah loh jinawi. Raris sane mangkin wenten pitaken, sapunapi antuk minabdabin ring sejeroning ngelimbakang ngwerdiang basa kalih sastra Kawi Bali punika.\nIda dane sane baktinin titiang. Mungguing sastra Kawi punika sampun kapastika prasida sakadi pengancan sajeroning ngawangun jagat Indonesia ngamangguhang sakadi tetujon jagat kerta rahrja, gemah ripah loh jinawi. Raris sane mangkin, sapunapi antuk minabdabin ring sejeroning nglimbakng ngwerdiang basa kalih sastra Kawi Bali punika.\nInggih, kamanah antuk titiang, wenten kekalih pemarga sane kaanggen ngawaling basa kalih sastra kawi druene, inggih punika sane kawastanin pendidikan formal lan pendidikan informal.\nRing sejeroning pendidikan formal, plajahan basa Baline sampun ngranjing ring kurikulum sekolah SD, SMP, SMA, SMK miwa ring perguruan tinggi, minakadi ring Fakultas Sastra miwah ring STKIP Agama Hindu. Punika nyihayang utsaha sane becik, utsaha sane mabuat pikenohipun sajeroning ngwerdiang kalih nglimbakang basa miwah sastra Baline.\nMungguing ring pendidikan informal, basa miwah sastra Bali punika kalimbakang minakdinnya sajeroning kulawarga, dadia , banjar, desa, ring sajeroning sekaa truna-truni, pasantian-pasantian miwah sane lian-lianan.\nDuaning asapunika, malarapan antuk galahe sane becik sakadi mangkin, titiang banget mapinunas majeng ring timpal-timpal sinamian, mangda mikayun saha prasida kapanggih sakadi pengaptine nglimbakang basa lan sastra Bali miwah Kawi sawewengkoning jagat Bali puniki.\nInggih ida dane sane banget baktinin titiang, cutet atur titiang, ngiring mangkin sareng sami mautsaha tunggilang kayune ring sejeroning ngwerdiang ping kalih nglimbakang basa lan sastra Bali miwah Kawi druene, kandugi prasida kapanggih daging-daging sane kasurat ring sajeroning palambang-palambang itihasa, purana makaluripun, mangda wenten kanggen nuntun raga ring sajeroning kauripan.\nInggih amunika prasida antuk titiang nyantenang, manawi akeh kirangipun, santukan sangkaning kanambetan kawimudan titiang kalintang. Majalaran asapunikamawanti-wanti titiang nunas geng rena sinampura. Inggih puputang titiang antuk parama santi.\nIda dane para sameton titiang sareng sami sane wangiang titiang, sakadi napi sane sampun kawikanin sareng sami indik kepariwisataan ring Bali sampun becik saking daweg pemerintahan Welanda. Duk warsa 1935, ring Denpasar kawangun Bali Hotel, sane kanten rajeg ngantos mangkin pinaka cihna kapertama, tetamian kepariwisataan ring Bali. Punika mawinan Baline dados tatujon wisatane sampun kaloktah ring dura negara. Akeh jejuluk sane kamedalang saking kaasrian Polu Baline sakadi : "Pulau Dewata, Pulau Seribu Pura", miwah sane siosan. Punika sami sangkaning angob ipun ngatenang, nyingak kawentenan kahanan Pulo Baline nenten sios ring kautaman kebudayaan Baline, sane rumaket ring tatwa, susila, lan upacara agama Hindune. Silih tunggil sane banget ngrajegang budaya Baline inggih punika indik falsafah "Tri Hita Karana" sane prasida ngamolihang kasukertan jagat lan kesenian Pulo Baline. Majalaran falsafah Tri Hita Karana punika jagat Baline prasida ajeg, santukan falsafahe punika prasidanuntun para janane ngamecikang parhyangan pinaka sarana genah ngaturang bhakti ring Ida Sang Hyang Widhi Wasa, Tri Hita Karana prasida nuntun ngamecikang pawongan pinaka sarana ngiket paiketan pasametonan ring Bali, Tri Hita Karana prasida nuntun palemahan pinaka sarana ngamecikang indik wewidangan Baline ngantos asri saking kota rauh ring desa-desa. Santukan gumi Baline katon asri lan udarane sejuk, kenten taler para janane ring Bali yening nerima tamiu sami ramah tamah, ngranayang para turise seneng rauh ka Bali malila cita lan nglila ulangun. Saking senengnyane ring Bali makeh torise sampun numbas tanah lan makarya wangunan ring Bali. Upaminipun nguangun Hotel miwah vila-vila genah para torise sane tiosan sane tetujon dane taler melancaran. Tiosan ring punika wenten taler sane tetujonnyane matiosan upaminipun madolan lan matumbasan barang-barang kesenian. Yadiastun asapunika iraga para sameton Bali patut siaga ring para tamiu sane rauh ka Bali, utamanipun ngeninin indik katereptian (ketertiban lan keamanan) Pulo Baline. Iraga mangda mresidayang milihin pamekasne para pacalang, sapasira sane dados ngranjing ring Bali, miwah sapasira sane nenten kadadosang ngranjing ring Bali.\nYadiastun tamiune punika marupa tamiu domestik patut iraga waspada pisan, mangda nenten malih keni bencana bom sekadi ring Kuta duk warsa 2002 lan 2005, sane lumrah kawastanin bom Bali. Sane mulang bom punika nenten sios tamiu domestik saking Jawi sane mawasta Amrosi lan sawitran-sawitrannyane sane setata melaksana corah lan himsa karma mamati-mati.\nBencana bom inucap makeh para wisatawane sane keni bencana ngantos padem dados abu tan keni antuk ngelingang sawannyane. Siosan ring tamiu dura negara makeh taler tamiu domestike sane padem, kenten taler wenten para sameton Baline makeh sane padem. Bencan bom Bali punika ngranayang para tamiu dura negarane jejeh pisan rauh ka Bali sane ngranayang Pulo Baline sepi. Santukan nenten wenten toris rauh ka Bali makeh pisan para pangusaha-pangusaha pariwisata sane nguredang selanturipun bangkrut, sakadi : hotel-hotel, vila-vila, art shop - art shop lan pasar seni pada sepi laut matutup. Bom Bali puniki makeh pisan dampakne, pamekasne makeh karyawan sane nganggur tan polih pakaryan. Dampak sane pinih banget indik krisis ekonomi, wewangunan akeh sane macet, dagang udu, ten wenten toris sane matumbasan nganggen jinah dolar. Dampak-dampak puniki nenten je ring Bali kemanten, nanging ka sajebag negara Indonesia keni krisis ekonomi.\nMajalaran pengalaman bom Bali punika ngiring iraga sareng sami mawas diri, mulat sarira miwah waspada marep ring para tamiu sane rauh ka Bali mangda kapreksa olih pacalang utawi petugas keamanan, yening nenten nganutin sekadi awig-awig mangda ka stop nenten kadadosang ngranjing ring sawewidangan Bali puniki.\nInggih wantah amunika atur titiange, yening wenten kirang langkung atur titiange, titiang nunas gung rena sinampura. Mogi-mogi wenten pokenohnyane. Pinaka panguntat titiang ngaturang parama shanti.(*bb/pdb)\n"Om Santih, Santih, Santih, Om"\nNGRAJEGANG PARIWISATA MAPIKUKUH\nANTUK TRI HITA KARANA\nIda dane sareng sami sayukti pisan sekadi mangkin, sami pada uning rumasa ring kawentenan kauripane pamekas iriki ring Bali sayan sukerta, sangkaning pidabdab duene sareng sami sane marupa wewangunan sekala molihing don. Inggih punika kasidan mapikolih. Mungguing bhoga, upabhoga, lan paribhoga sami sampun sapatuta. Sarana makadi margi, listrik genah malajah marupa sekolah, pasar, bale banjar, sampun wenten kadi babuatane. Punika sami silih sinunggil sangkaning panglimbak wewangunan pariwisata sane mapikolih. Lian ring punika, taler mapikolih ring utsaha nyujur karahayuan jagat. Satata ngulati, ngastiti mangdawaras, seger pinaka bekel nglaksanayang swadarmane, ngulati nitenin mangda keneng-keneng masemeton, keneng-keneng briak-briuk makrama banjar, makrama desa. Santukan malarapan antuk keneng-keneng punika, karya sane abot dados angan.\nSakadi sampun kauningan kepariwisataan ring Bali sampun mawiwit saking riin daweg pemerintahan Welanda. Duk warsa 1935, ring Denpasar kawangun Bali hotel, sane kantun rajeg kantos mangki. Punika cihna tetamian kepariwisataan ring Bali. Punika awinan Bali punika dadis tatujon wisata sane sampun kaloktah ring dura negara. Akeh jejuluk sane kapicayang sakadi : "Pulau Seribu Pura", "Pulau Dewata", muah sane siosan. Sane prasida nginggilan Bali punika tanwenten seos ring kautaman kebudayaan Baline sane rumaket ring agama Hindu, tur katampa antuk kaasrian gumi Bali punika.\nSakadi kauningan para wisatawan punika rauh ka Bali gumanti maliang-liang, nglila ulangun, malancaran nyegara gunung, nonton unen-unenan muah ilen-ilan, matumbasan barang-barang kesenian anggen ipun temon-temon. Ipun taler meled uning tur nyingak asliaban indik tatakrama upakara saking embas kantos seda, ngamargiang panca yadnya manut agama Hindu.\nSejeroning malancaran nglanglang ulangan janten makueh sane buatang ipun mangda pamargine wiakti nglangunin dewek ipun. Indike punika pastika akeh pikenoh lan puaran ipun, wentwn sane becik taler wenten sane kaon. Puara sane becik inngih punika ngruak genah makarya sane prasida ngirangin pangangguran, ngwentenang genah makaryamautsahanincapang kawikanan, nincapang pikolih marupa artha, ngwerdiang tur madabdaban sahana seni lan budaya Bali. Puaran sane kaon, akeh para jana banjar utaminipun para daha truna maparisolah sane tan manut ring budaya utawi jati ragan wangsa, pangarganbarang dados mael, makeh pisan tanah carik lan pabianan magentos dados sarana wisata, sane ngawinang wedesa ued magingsir saking genah ipun.\nPanglibakan pawangunan pariwisata ring Bali sampub kalintang jimbar, rumasat sampun ngebek. Ring sabilang kabupaten muah kota, sampun kapastikayang indik obyek wisata muah kawasan pariwisata punika. Manut pangrencana panglimbakan punika boya mandeg rauh irika. Pidabdabe pacing kalanturang sakadi ngwangun hotel sane ageng, lapangan golf, pasar swalayan, nglinggahin margi muah makarya sane anyar, ngwangun wantilan genah nyolahang unen-unen muah ilen-ilen, pasar seni muah sane lianan.\nRitatkala nglimbakang wewangunan pariwisata punika manut dudonan pangrencana, mangda kapikukuhan antuk Tri Hita Karana : tetiga pidabdab sane prasida ngametuang tatiga karahayuan jagat, inggih punika : Parahyangan, Pawongan, lan Palemahan. Parhyangan punika genah suci umat Hindu mangda janten-janten kasuciang olih pngepon pariwisatane, nenten cemer tur nenten sayan rusak. Pawongan, wong Bali sane neunang tur ngraksa pariwisata mangda sareng ngawerdiang, sareng midabdab sahanan genah utawi tetujon wisatene mangda asri pamekas taler ring budaya Baline. Indik palemahan, janten wenten karang suwung, karang palemahan sane katandurin antuk wit-wit taru sane mapikenoh sajeroning kahuripan. Mangda nenten sami kagentosin antuk wewangunan beton, hotel, cottage, saha pirantin ipun. Wewangunan kasidan magda kaanutang ring sejeroning pidabdab lan pangrencana sane sampun kasungkemin olih para jana Baline, sajeroning peraturan daerahlan awig-awig desa adat.\nNyarca indik pidabdab, pikenh lan puaran wewangunan parwisata : tetojon lan genah wisata ring Bali wiakti makueh pisan babutan lanparantinyane. Sakewaten titiang nguningayang I wawu wantah akidik pinaka jalaran anggen pinget gumantingulati pamargi sane becik taler anggen pidabdab, anggen nincapang wewangunan pariwisata, kebudayaan lan kesenian Baline kapungkur wekas sayan becik. Mogi-mogi rasabakti, sutindih paramabela ring wangsa, desa lan negara sayan-sayan nincap\nNYAMBUT RAHINA SARASWATI\nSedurung titiang ngatur ngiring sareng sami ngaturang bakti majeng ring Idha Sang Hyang Widhi Wasa dumadak iraga sareng sami manggih kerahayuan. Rahinane mangkin titiang meled ngawentenang atur ngeninin indik rahina Saraswati sane patut kaelingang olih iraga sami minakadi guru lan siswa SMK Negeri 1 Gianyar.\nRahina Saraswati nemoning nuju Saniscara Keliwon Watugunung sane rauh nyabrang satak dasa dina patut iraga para siswa sumuyup ngaturang bakti, sumangdene ida masueca nyinarin tur ngicen pemargi sane becik dumugi sida manggih kerahajengan tur sida rahayu sejeroning ngelaksanayang pemargi dados siswa ring SMK Negeri 1 Gianyar ne puniki.\nRing rahina Saraswati kebawosang nuju Idha Sang Hyang Widhi Wasa nedunang Sang Hyang Aji Sastra pinaka pengewuruh ring manusane sami nika mawinang iraga sami patut nyuciang rahina Saraswati ne puniki. Pengewuruh punika pinaka titi pengancan iraga idup ring jagate santukan melarapan antuk pangewuruh iraga mrasida ngerereh pengupajiwa tur iraga mresida ngayunin sane cen kebawos becik lan sane cen kebawos iwang.\nRing rahina Saraswati punika sebina mebakti, naler iraga patut mesuci laksana mulat sarira sumangdene parilaku lan bebawos nganut sekadi Sang Brahmacarin setata ngulati kebecikan antuk melajahan angga tur ten dados piwal sapituduh para guru penuntun ring sekolah miwah guru rupaka ring pekubon.\nRing pekubon iraga patut eling naler mabersih-bersih minakadi buku-buku tur genahang ring tongos sane becik lan mangdene prasida ngaturin canang sumangdene Idha Sang Hyang Widhi ngicenin pinuntun tur setata eling ring buku sane keanggen ngulati kaweruhan ring sekolah.\nPara guru lan siswa sane kusumayang tur tresnasihin titiang, asapunika atur piuning titiang ngeninin indik rahina Saraswati kirang langkung ngelungsur ampura dumugi wenten pikenohnyane.\nInggih, nawegang titiang\nMantuk ring para atiti lan undangan sane wangiang titiang.\nPara dewan juri sane banget baktinin titiang\nmiwah para pamilet lanang istri sane tresna asihin titiang.\nPinih ajeng ngiring nyihnayang rasa angayu bagia majeng ring Ida Sang Hyang Widhi, duaning sangkaning pasuecan Ida, titiang pingkalih ida dane prasida mangguh karhajengan turmaning sida masadu ajeng sekadi mangkin.\nIda dane, pamiarsa sinamian sane wangiang titiang.\nManut baos sang maraga pawiku, umat Hindune wantah sthiti bhakti ring Ida Sang Hyang Widhi, nanging sane maraga wicaksana maosang antuk makudang-kudang parinama. Sinalih tunggil sane kaangken pinaka Dewi Pencipta Ilmu Pengetahuan wantah Sang Hyang Aji Saraswati.\nSakadi sampun kauningan, umat Hindune nyanggra piodalan Sang Hyang Aji Saraswati ngenem sasih apisan, ring rahina Saniscara Umanis Wuku Watugunung. Rahinanne punika ketah kabaos "Piodalan Saraswati", pinaka rahina perayaan lahirnya ilmu pengetahuan. Ring rahinanne puniki sami umat Hindune ngaturang pangubakti majeng ring Ida Hyang Widhi pinaka utpeti pencipta ilmu pengetahuan. Wenten anak dados profesor, bengkel, tukang, dokter miwah sane lianan sangkaning kapaica olih Ida Sang Hyang Widhi. Punika mawinan sareng sami patut nyanggra pawijilan pangweruhne.\nIda dane, para semeton sami sane singgihang titiang, tetujon nyanggra Rahinan Saraswati boya wenten tios wantah ngaturang suksma ring Ida Sang Hyang Widhi, riantuk ledang mapaica pangweruh saha mangda nglanturpasuecan Ida, gumanti wenten anggen ngeruruh pangupajiwa. Riantuk utama pisan kawigunan kaweruhne majeng ring kauripan druene, punika mawinan nganggen niasa Dewi Saraswati utawi Dewi Cantik. Napi mawinan Dewi Cantik? Santukan pangweruhe punika dahat ngenyudin. Maka sami anake enyud utawi nyaratang pisan pangweruh, sane dados kaprabotang sarahina ngruruh amerta.\nRing susastra "Sarasmuscaya" kabaosang, anake sanen nenten madue kawruhan tan bina kadi anak buta. Asapunika kocap laran kayun anake sane nenten maduwe kawruhan. Kawruhan sane prasida pinaka titi pangancan pacang ngenterangi manusa ngicaeng kasengsarang uripnyane. Mangkin sapunapi tatacarane mangda makeh maduwe pangweruh? Janten mangda jemet malajah saha setata ngastawa ring Ida Hyang Aji Saraswati. Patut teler ngelarang semboyan "Masa Muda Masa Belajar".\nTitiang naenin taler miragi, mungguing meseh i manusa sane utama wantah katambetan utawi kebodohan. Duaning asapunika, anake sane kaliput dening katambetan majanten pacang maoarilaksana dudu utawi tan rahayu. Malih wenten kecaping sastra, mungguing wiwit suka dukane wantah katambetan. Katambetan punika, metu saking kaloban, loba punika metu saking katambetan. Dadosnyane, wantah katambetan sane mawinan manusane mangguh sengsara.\nYening selebin pisan maka sami kauripane madasar sengsara mawinan kabaos punarbhawa. Punika mawinan ring niasa Saraswati wenten Genetri (rantai) sane nyihnayang pangetahuan punika langgeng nenten telas-telas antuk malajahin. Malajah saenun maurip patut gelarang, yadin ririh enu liu palajahang.\nIda dane semeton sami sane tresna asihin titiang, maosang indik agama, patut dasarin antuk Tri Kerangka Agama inggih punika Tattwa, Susila, lan Upacara. Upacara kocap cihnan anake maagama. Makadi piodalan Saraswati. Semengane iraga ngastawang ring Ida Sang Hyang Widhi pinaka pencipta ilmu pengetahuan, wengine ngwacen lan maosang daging sastra agama, raris benjang semengne mabanyu pinaruh, saha nunas tirta kaweruhan. Punika wantah cihna druene astiti bhakti ring Ida Hyang Widhi.\nWantah asapunika titiang prasida mahbahang atur ring galahe sane becik puniki. Maka kirang langkung atur titiang, lugrayang titiang nglungsur gung rena pangampura. Pinaka pamuput atur, titiang ngaturang parama shanti,\nNYANGGRA RAHINA NYEPI\nIda dane para krama adat sane baktinin titiang,\nIda sang maraga sulinggih rauhing sang kasinangguh pinandita sane wangiang titiang,\nIda dane prajuru sane baktinin titiang,\nSadurung titiang nglanturang atur, ngiring sareng-sareng mangayu bagia, masrana antuk puspa panganjali umat,\nInggih ida dane semeton sadarma, gung suksmaning manah aturang titiang, antuk keledangan rauh ngrentebin paruman puniki, gumanti jagi ngrembayang indik pemargin upacara upakara panyepiane sane jagi rauh. Sapunika taler tan lali titiang nunas geng rena sinampura, yan pade wenten makirang-kirang ipun ring sajeroning nyanggra mungguing kerauhan ida dane miwah para semeton titiang sinamian.\nPengastawan titiang majeng ring Ida Sang Hyang Widhi Wasa, mugi-mugi Ida ledang ngicenin kerahajengan miwah kaeningan kayun, majeng ring ida dane sareng sami. Malarapan antuk Ida taler titiang prasida matemu bebaos majeng ring ida dane para semeton sinamian, gumanti ngerencanayang indik pamargin tawur kasanga druene, sane sampun kaloktah kawastanin Nyepi. Tawur agung kasanga utawi Nyepi puniki patut pisan kalaksanayang nangken awarsa, santukan jagate puniki tan mari karegedin olih parisolah manusa lokane, sane metu saking laksana, saking raos miwah saking pepineh. Punika mawinan kapatutang pisan i manusa ngadayang pacaruan anggen ngruat sakancan mala petakane, ngupahin buta-butine, mangda tan ngurebeda ring jagate.\nSadurung ngawentenang pacaruan, patut kawantenang pamlastian utawi makiis dumun ka segara utawi ka danune utawi ka tukade. Tetujon ipun gumanti masucian, nyuciang pratima-pratima, taler nyuciang raga, pamekas nyuciang kayun anggen dasar pacang nglaksanayang pacaruan tawur kasanga punika. Palaksanaan mecaru punika taler kawastanin pengrupukan, sane kalaksanayang ring catur pata utawi pempatan.\nBenjangne mawasta sipeng. Ri kala sipeng punika i raga patut nglaksanayang catur brata penyepian, inggih punika : amati geni, amati karya, amati lelungan miwah amati lelanguan. Amati geni artos ipun ri kala sipeng punika tan dados mapi-mapi, minakadi ngrateng, malanjaran, ngendihang damar miwah sane lian-lianan.\nAmati karya artos ipun ri tatkala sipeng punika tan dados pisan ngambil karya. Saluiring karya patut rarianang dumun, mangda teleb kayune ngastawa ring Ida Sang Hyang Widhi Wasa.\nAmati lelungan artos ipun, ri wewengan rahina sipeng punika tan kapatutang ida dane malelungayan, minakadi ngrauhin semeton, malancaran miwah sane lian-lianan. Cutet ipun tan dados medal nglangkungin pekarangan utawi margi. Santukan tetujone nyepiang pekarangan, raris wenten taler krama desa sajeroning panyepian punika magingsir genah maunen-unen ring margine.\nSane kaping pamuntat inggih punika amati lelanguan, artos ipun ida dane tan dados maseneng-seneng, inakadi minum-minuman, utawi masejangan, maplalian utawi main judi tan kapatutang pisan. Larangan-larangan punika kasujatin ipun tan lian wantah neptepin pancawisayane, mangda panca indriane tan mamurti.\nNyepi punika taler marupa pagentosan tahun caka, sane tamiang i raga saking Hindu. Binanipun ring tahun Masehi malih 78 tahun kirangan.\nInggih, usan mabrata ring sipenge, benjang nyane kawastanin ngembak geni. Ngembak punika maarti lebar, dados sampun ninggalang brata. Galahe punika becik pisan anggen madarma santi utawi bermaaf-maafan, ngrauhin kulawarga miwah para semeton, pradene prasida mamangguh kalekening kayun, saling asah, saling asih miwah saling asuh.\nInggih wantah asapunika prasida antuk titiang ngawedarang indik rahina Nyepi punika. Makakirang langkung antuk titiang ngaturang, titiang nunas geng rena sinampura. Makawasana titiang ngaturang parama santi.\n"Om Santih Santih Santih Om"\nDados Sang Hyang Saraswati rabin Ida Batara Brahma punika sujatinnya lambang dewan aksara utawi kaweruhan.\nPara pamedek sane wangiang titiang, manawita ida dane sareng sami sampun uning, rahinan Saraswati punika rauhnya nenem sasih, ingggih punika ri kala Saniscara Umanis wuku Watugunung.\nIndik pamargin tatacara rahinan Saraswati punika kapalihang dados tigang runtutan sane patut sungkemin sakadi ring sor puniki.\nRikenjekan rahina Saraswati punika saking semeng jantos pajeg surya i raga sareng sami maturan ka sanggah utawi ka mrajan soang-soang miwah mantenin buku utawi lontar druene. Sakewanten sadurung maturan, nunas tirta dumun ring Ida Pranda utawi ring sesuunan ragane soang-soang. Sasampun banten punika kantebang raris kasiratin tirta Saraswati ping lima. Wusan punika wau ragane siratin tirta ping tiga, kaajeng ping tiga, maraup taler ping tiga. Tetujon i ragene nunas tirta Saraswati punika tan lian wantah mangda Ida ngicenin karahajengan miwah kaweruhan sane mautama. Tirta punika taler dados anggen nyuciang raga, ngicalang sakancan kaletehane sane wenten ring ragane, pradene mrasidayang galang apadang ening tan pasing sing.\nRuntutan sane kajaping kalih wantah masambang semadi. Ri kala masambang semadi patut majagra (=melek) sinambi ngwacen lontar-lontar suci kaagamaan, minakadi: Bgawadgita, Sarasamuscaya, Ramayana, Bratayudha miwah sane lian-lianan. Ring sajeroning sambang semadi punika i raga patut mabrata tan dados mapunyah-punyahan. Tetujon mabrata punika wantah marupa latihan natiagin godaan Sad Ripu ne, minakadi: loba, irihati, angkara murka miwah sane lian-lianan. Ngwacen lontar tetujon ipun lianan ring marupa tangkis magadang taler nunas kaweruhan ring Ida Sang Hyang Saraswati.\nRuntutan sane kaping tiga, inggih punika mabanyu pinaruh risampun awengi majagra, mabrata nglaksanayang sambang semadi. Benjangne pasemengan raris mabanyu pinaruh ka beji utawi ka segara masiram tur matirta. Tetujon i raga mabanyu pinaruh wantah nyuciang raga, mangda kaletehane sane wenten ring ragasne prasida ical. Rikala mabanyu pinaruh punika i raga masiram antuk toya kumkuman, inggih punika toya sane madaging sekar sarwa arum. Usan punika dados sampun mantuk. Sarauhe ring jero dados sampun antebang bantene, sakewanten siratin dumun antuk tirta Saraswati. Luu banten punika iket antuk tali raris genahang ring luhur korine utawi lawangane. Tetujonnya wantah nyihnayang i raga subakti saha sampun ngamolihang kaweruhan.\nInggih ida dane para pamedek sane baktinin titiang, manawita ida dane sareng sami sampun naenin nyingak lambang Saraswati. Ring simbul punika kasinahang, Ida maduwe tangan kalih pasang soang-soang ngagem ganitri, lontar miwah gitar utawi rebab. Ida ngalinggihin angsa. Irika taler wenten tunjung sane kasanding antuk paksi merak sane dahating asri pakantenannyane.Samian punika maeupa simbul sane maduwe arti sakadi ring sor puniki.\nDewi Saraswati rabin Ida Betara Brahma, nyihnayang simbul kakuatan sane agung saha ngledangin nudut kayun, marupa prabawan sarining kaweruhan.\nGitar utawi rebab punika marupa simbul kabudayaan sane maha agung.\nGanitri punika marupa simbul kalanggengan, sane nyihnayang paplajahan punika tan pawates.\nLontar punika marupa simbul kaweruhan.\nAngsa utawi sowan marupa simbul kawicaksanaan.\nTunjung punika marupa simbul nyihnayang kaweruhan punika makeh soroh ipun tur mahasuci.\nMerak punika marupa simbul kawibawaan sane nyihnayang sang sampun pradnyan, wicaksana kajananuraga ring jagate.\nInggih para pamedek sareng sami, wantah asapunika prasida antuk titiang ngaturang pariindikan ri kala nyanggra karauhan wedalan Saraswati puniki.\nMakawasana titiang tanlali nunas geng rena sinampura, yan prade wenten makatuna langkung antuk titiang ngaturang.\n"Om Santih, Santih, Santih Om"\nPANGERET INDRIA SAJERONING PANGURIPAN\nSang Hyang Suratma sampun satya nyurat napi sane kalaksanayang sakantune I manusa maurip. sasuratane punika kaserahang ring Sang Hyang Yamadipati rikala ida dane seda. Punika sane pacang nyantenang phala napi sane kaicen manut saking karma sane kalaksanayang. Iraga sering nenten eling indik napi sane kalaksanayang. Punika mawinan iraga patut waspada. Becik-becikang mapineh sadurung malaksana, riantukan karma phala punika wantah prasida katiba ring sang sane malaksana, boya ja rerama utawi sawitra. Mawali malih ring artin iraga dados manusa. Manusa inggih punika jatma sane maurip sane kaucap Makhluk Idup tiga dimensi, marupa makhluk individu, makhluk sosial, miwah makhluk religius. Rikala seda sane kabakta wantah arti sane kapertama. Inggih punika makhluk individu. Yadiastun ida dane madue jinah mayuta-yuta, madue papayasan, madue kurenan sane jegeg utawi bagus nanging punika samian nenten abadi wantah titipan. Nenten dados bakta ka suarga utawi neraka. Sane kabakta wantah karma phala. Yening karman iraga becik iraga pacang nemu suarga loka, sakewanten yening ida dane setata malaksana sane kaon ritatkala idup, sinah pacang kaclempungang ring Kawah Candra Gohmukane ring neraka.\nIda dane sinamian ngiring pineh-pinehang, iraga sampun kaicen kaluihan marupa idep. Idepe punika anggen milah-milah sane encen sane becik, encen sane kaon. Encen sane patut kalaksanayang, encen sane nenten patut. Eling-elingang, baos Sang Hyang Ketu pirengang, baos Sang Hyang Rawu sampunang margiange. Nah, mangkin sapunapi antuk mangda prasida ngalaksanayang baos Sang Hyang Ketu, miwah ngimpasin sekancan baos Sang Hyang Rawu. Mangkin sampun pangeret indria puniki mapikenoh pisan, ngawit saking padewekan iraga soang-soang makadi pangeret indria ring pikayunan, bebaosan, miwah parilaksana, nenten elah ida dane sinamian. Sakewanten yening iraga ngutsahayang, pastika mrasidayang, silih sinunggil saking katigang pangeret indria puniki. Sane paling meweh, inggih punika ngeretin pikayun. Saantukan pikayun punika wit sekancan bebaosan lan parilaksana. Yening pikayun sampun prasida kapitetin, elah pacang ngeretin bebaosan miwah parilaksana. ring cakepan Sarasamuscaya wenten sloka sane nyihnayang sampunang bas kaliwat sebet, yadiastun ring kauripan puniki iraga lintang kakirangan arta brana. Numadi dados manusa punika patut kasuksmayang duaning lintang kobet pisan mangda prasida numadi dados manusa, yadiastun dados manusa kalintang nista. Kenten taler ida dane sinamian, iraga nenten dados bas kaliwat lega yening ajumanga, becikne dados manusa sane biasa-biasa kemanten.\nDriki sampun pikenoh saking pangeret indria. Ida dane sane prasida ngenahang dewek pastika nyidayang maparilaksana sane biasa-biasa kemanten. Eling-elingang malih napi sane kapolihang nenten lempas saking pasuecan Sang Hyang Widhi. Iraga patut matur suksma utawi ngaturang sembah pangubakti ring Ida Sang Hyang Parama Wisesa. Ida dane sinamian, manut ring Hukum Rta sane dagingnyane : “iraga dados makarya utawi ngardinin sane kabaos Utpetti, sakewanten iraga taler patut miara sane kabaos stiti, saantukan yening nenten sekadi asapunika, napi sane kakaryanin pacang gelis pralina”\nTiang ngambil preti wimba, upamine Ida dane para sisya ring SMAN 1 Gianyar polih Juara 1 ring pacentokan masatua bali sajebag Kabupaten Gianyar, rumasa ring dewek becik utawi wikan, ida dane nenten malih malajah. Yadiastun pacang wenten pacentokan sane pateh sajebag jagat Bali. Ida dane kajudi dados wakil Kabupaten Gianyar. Ring pacentokan punika pastika wenten wakil-wakil saking kabupaten sane tiosan. Punika mawinan, yening nenten malih malajah pacang kakaonang olih pamilet sane tiosan. Gelar juara 1 punika pacang ical. Ical sampun sami sane kawangun saking nguni. Nika unteng saking Hukum Rta.\nWimba sane tiosan: truna-trunine mangkin sampun makeh sane nyoleh-nyoleh. Sekadi ngangge narkoba, majaguran, trek-trekan miwah sane tiosan. Yening wenten anak ngajakin malaksana sane boya-boya utawi nenten patut, iraga patut bisa milah-milah sane becik miwah sane kaon. Eling-elingang swadarmaning dados sisya, eling-elingang aji biang ring jero, eling-elingang galahe benjang pungkur kantun panjang. Sampunang ngantos nyesel kabenjang pungkuran, duaning ngeret indria punika yening wantah dados patut iraga ngamargiang sareng sami sane encen mawasta becik, sane encen mawasta kaon. Resepang baos Sang Hyang Ketu, Engsapang baos Sang Hyang Rawu. Sekadi sane kasurat ring cakepan sarasamuscaya, wenten sloka sane dagingnyane asapuniki apan iking dadi wwang, uttama juga ya, nimittaning mangkana wenang ya tumulung awaknya sangkeng sangsara, makasadhanang subhakarma, hinganging kottamaning dadi wwang ika. Untengnyane indik kaluihan numadi dados jatma inggih punika prasida nulungin padewekannya saking kasengsaran majalaran antuk maparilaksana sane becik. Ida dane sinamian iraga patut eling indik kaluihan puniki, sane prasida nulungin padewekan iragane wantah iraga kemanten, boya ja jatma sane tiosan. Punika mawinan becik pisan yening iraga prasida setata maparilaksana sane manut ring agama. Eling – elingang ida dane sinamian, napi sane dados tetujon numadi ring gumine. Tan tios wantah mawali ring sangkaning numadi. Nemu Moksartham Jagaditha Ya Ca Iti Dharma.\nInggih wantah asapunika sane prasida katur antuk titiang. Dumogi wenten pikenohne. Tan lali titiang nunas geng rena sinampura, manawita wenten atur piatur titiang sane nenten manut ring arsa. Kaping untat, puputin titiang antuk parama shanti.\nOm Santhi, Santhi,Santhi Om.\nRatu Sulinggih sane bhaktinin titiang\nDane Jero Bendesa Adat sane wangiang titiang\nPara uleman utawi athiti sane kusumayang titiang\nIda dane semeton sami sane tresnasihin titiang\nSadurung titiang nglanturang matur, pinih riin ngiring sareng-sareng ngastiti bhakti ring Ida Sang Hyang Widhi mangda pamargin acara puniki antar, sidha karya sidaning don malarapan antuk panganjali "Om Swastyastu".\nSelantur ipun, titiang sane nyeledihi utawi ngangganin sang maduwe karya, ngaturang swasti prapta, tur banget ngaturang suksmaning manah mantuk ring ida dane sareng sami, riatuk sampun sieca tur ledang ngrauhin titiang maduwe karya rahinane mangkin.\nMungguing karya titiang rahinane mangkin wantah muputang pangupakaran pianak titiange sane mawasta Made Wijaya. Ipun sampun nemuang jatukarma prasida mapikuren sareng Ni Nyoman Damayanti saking Banjar Batubelah. Ring dinane mangkin gawenang titiang upakara matatah miwah pawidi-widanan saparipolah anak mapikuren.\nInggih ida dane sareng sami\nSane mangkin pacang atur uningayang titiang tatujon titiange ngaturin ring ida dane sareng sami mangda rauh kadi mangkin, nenten lian wantah pinaka saksi sajeroning upakara pawiwahan sane kalaksanayang. Lian ring punika taler mapaica pitutur, lan sareng ngastitiang mantuk ring Ida Sang Hyang Widhi, dumadak sareng kalih sajeroning ngamargiang Grehasta Asrama prasida nemu rahayu, mapikolih sidaning don sakadi pangaptinnyane. Mungguing eedan upacara pawiwahan puniki sampun karihinin antuk upacara natab Sayut Penyampi, lan natab Pabeakalan. Sorene malih ajebos pacang kalanturang antuk majauman utawi madewasan mulih irika ring Banjar Batubelah.\nPinaka cihna liang manah titiange ring ida dane sareng sami, saha mangda jangkep yadnya lan gawen titiange, sane mangkin titiang ngaturin mangda ida dane sareng sami ledang ngunggahang bhoga samatra sane sampun kasyagaang.\nwantah asapunika pamahbah panyambrama titiang, bilih wenten makatunaluwihipun, inggihan ring panyambrama utawi aturan panamiu, titiang sakulawarga nunas gung pangampura.\nInggih sane mangkin pacang untatin ttiiang antuk parama shanti.\nPARUMAN DESA PAKRAMAN INDIK BANTUAN\nInggih, Bapak-bapak, ibu-ibu para karma desa sane sihin titiang. Rikanjekane mangkin titiang pinaka Kelihan Desa rumasa bagia pisan, saantukan napi sane karencanayang, kakaryaanin sami sarwa lancer tan wenten cantula. Manawita punika sami saking pasuecan Ida Sang Hyang Widhi Wasa, pradene iraga sareng sami prasida mamangguhang karahayuan. Saantukan asapunika ngiring mangkin iraga sareng sami mangayu bagia majeng ring Ida saha ngastitiang mugi-mugi panegaraan iragane mamangguhang kalanduhan tan keneng bayantaka.\nBapak-bapak, Ibu-ibu miwah para sameton sinamian, mungguing tetujon parumane mankin jagi maosang indik wantuan saking pemerintah mrupa pompa air miwah jamban. Tetujon pamerintahe ngicenin iraga kompa miwah jamban, tan lian mangda iraga sareng sami prasida ningkatang indik kesehatan. Iraga sareng sami patut ngaturang suksema majeng ring pamerintahe, saantukan makeh sampun paicane katibakang ring desan iragane minakadi: mecikang Tri Kayangan, bale banjar, LPD miwah sane lian-lianan.\nSane mangkin titiang jagi mahbahang sapunapi antuk nglaksanayang bantuan saking pemerintahe puniki.\n1. Indik bebagian bantuane puniki jagi kaatur olih paniti utawi pangurus sane wenten ring sajeroning prabekel puniki.\n2. Bantuan- bantuan punika jagi kaserahang liwat kelihan-kelihan dusun.\n3. Indik biaya pamasangan kanggeang "berdikari" sane during madue bea dados nyelang jinah ring LPD, mangda gelis indike puniki prasida puput.\n4. Indik pamasangan kompa elingang, doh ipun saking WC sampunang nampekan ring 10 m , mangda toyane tan keni rembesan kotoran utawi kuman-kuman.\nInggih , wantah asapunika manawi siarane sane mabuat baosang rainane mangkin. Yan pade wenten makutana langkung antuk titiang ngaturang , titiang nunas gengrena sinampura.\nMakawasana titiang ngaturang parama santi.\nPERPUSTAKAAN MAPIKENOH NINCAPANG KAUNINGAN NGWACEN\nSane wangian titiang Bapak Ibu guru miwah undangan sareng sami, para sisya saking sekolah lianan lan para semeton sane banget suksmayang titiang. Ngiring ngaturang suksmaning manah ring Ida Parama Wisesa, santukan antuk kertha wara nugraha Ida, irage sareng sami prasida kacunduk ring galahe mangkin. Suksma antuk galah sane sampun kapaica antuk titiang minakada panitia ring paindikane ring Hari Aksara Internasional pinanggal 8 September puniki.\nRing galahe mangkin titiang pacang ngaturang pidarta indik “Pengembangan Aksara lan Sastra Truna-Trunine ring Zamane Mangkin.” Ring paindikane puniki pacang kalaksanayang pacentokan ngewacen puisi, pidarta, lan makarya karya sastra sekadi satua bawak, puisi miwah sane lianan. Pacentokanne puniki kakapah dados kalih basa minakadi basa bali lan basa Indonesia. Lan kakapah antuk kakalih kategori minakadi kategori A sane katujon antuk sisya SMP (SLTP) lan kategori B sane katujon antuk sisya SMA (SLTA).\nTetujon paindikane inggih punika ngewaliyang semangat para truna-trunine mangdane ngangge basa bali sane becik. Ring zaman globalisasi sekadi mangkin, IPTEK lan ilmu pengetahuanne sami sampun sayan ngemajuang, nanging para truna-trunine mangkin sayan ninggalin budaya nulis surat lan truna-trunine lali ring tata cara ngewacen utawi mawicara sane becik. Ring penelitian sane munggah ring majalah Horizon 2005, para sisya SMU sane uning lan becik ring sastra, wau 20%. Puniki nyihnayang ring tahun ke tahun sisyane ngangge basa Bali lan basa Indonesia sane patut sayan ical. Santukan punika, ngiring iraga utamane para truna-trunine sareng sami ngange basa Bali utawi basa Indonesia sane becik lan manut ring awig-awing sane wenten.\nAinggih asapunika indik pidarta titiange, titiang nunas restu ring para ida dane sareng sami mangdane acarane puniki prasida memargi becik, Titiang nunas geng rena sinampura antuk keiwangan titiange sane tan manut ring ati soang-soang.\nAntuk nyineb pidartane puniki antuk ngucapang parama santih.\nMantuka ring para manggala praja makadi Bapak Prabekel\nBapak Klian Dinas utawi sane ngangganin dane sane bhaktinin titiang\nPara manggala desa makadi Bapak Bendesa Adat Prajuru Adat\nBapak Kelian Adat Banjar sane kusumayang titiang\nPara Ketua Truna Truni sinamian sawewengkon Desa Adat Batubulan Kauh sane wangiang titiang\nPara truna truni Widia Kumara Banjar Taman Palekan sane tresnasihin titiang\nKaping ajeng titiang ngaturang suksmaning manah ring sapengrauh ida dane para manggala taler para sameton sinamian, sane sampun parama ledang nodia pakaryan titiang sajeroning wanti warsa sane kaping dasa Sekaa Truna Truni Widia Kumara Banjar Taman Palekan rainane mangkin.\nKaping kalih titiang nenten lali nunas gung rena sinampura santukan sampun janten makeh makekirangnyane inggihan indik katunan genah, katunan panyanggra, katunan panamyu miwah sane lianan santukan doh wiakti, tan prasida nagingin sakadi pangarsan ida dane.\nSalanturnyane mangda sueca iada dane para sameton titiang jagi iring titiang ngastawa ring Ida Sang Parama Kawi, dumogi acara wanti warsa rahinane mangkin manggihin dirgaayu, labda karya tur sidaning don.\nAtur uningayang titiang ring ida dane makasami, sajeroning nyanggra wanti warsa sane kaping dasa puniki kadagingin antuk makudang-kudang pacentokan, gotong royong kebersihan desa, taler kajangkepin antuk ngaturang punia amatra ring panti werda majeng ring anak lingsir sane patut polih uratian iraga sareng sami.\nMungguing prabea sane kaanggen nyanggra acara wanti warsa rahinane mangkin wantah saking urunan miwah kas sekaa truna truni, katambahin antuk paica lascaria saking krama Banjar Taman Palekan. Manda taler sauninga, sekaa truna truni sane iring titiang natak panes tis ring lingkungan banjar iriki akehnyane karobelah diri lanan satus diri, istri seket diri.\nSalanturnyane titiang makesami iriki nunas mangda sueca Bapak Prabekel pinaka manggala praja ngicenin tuntunan, pawisik, pawarah-warah, mangda prasida titiang iriki salung-lung sabayan taka paras-paros sarpanaya, tur sida ngulati sane mawasta "matuha, migasa, mawerdya" sayan duur yusane, sayan urati miwah gelitik tur prasida sayan limbak ring sajeroning sekancan utsaha. Taler jagi aturin titiang Bapak Prabekel jagi motong tumpeng pinaka cihna acara wanti warsa Sekaa Truna Truni Banjar Taman Palekan sampun mamargi.\nTitiang pinaka prawartaka wanti warsa ngaturang suksmaning manah antuk uratian ida dane para sameton sinamian taler nenten lali titiang nunas gung rena sinampura antuk makekirangannyane.\nWANTI WARSA SEKOLAH\nIda dane sareng sami sane wangiang titiang, mawit murda punika, tincapang titiang mangkin sapunapi parilaksanan manusane sakadi titiang utawi ida dane ninutin pamargin ring sajeroning kahuripan puniki jagi nyujur sane kawastanin jagadhita.\nPinaka pangawit wenten ketus titiang saking karya sastra, sane marupa gaguritan sane mamurda “Geguritan Nengah Jimbaran”. Yening rerehang untengnyane saking daging geguritan punika, ida sang rakawi sampun ngawikanin tur sampun taler misaratang ring sang sane jagi ngwacen geguat tangan idane, mangda ring sajeroning iraga ngamargiang drama kehidupan serahina wengi punika, nenten dados lipia tur ngutang pepineh sarahina-hina ring sajeroning tetimbang sane kawastanin wiweka. Punika yening iraga kayun satata kasengguh manusa. Mawinan,\nManusa punika ngaran manu,\nNapi punika Manu? Nenten lian wantah sang sane satata nasarin kahuripannyane antuk dasar papineh, punika wantah I manusa.\nManusa ngaran manawa,\nNapi punika manawa? nenten lian wantah dasar hukum i manusane ngrereh tetimbang becik lan patut, sane kadasarin antuk tetindakan hukum manawa, sida riwekasan nepasin wicara nyujur karahyuan.\nManawa ngaran Danawa,\nYening sampun kahuripan puniki kadasarin antuk manawa, mangdane sida dados sane kawastanin manusa danawa, manusa sane maduwe parilaksana sakadi para dewatane.\nInggih ida dane sane kusumayang titiang, yening selehang tur waliang titiang malih, napi mawinan kadasarin kahuripan iragane antuk wiweka? riantukan iraga pinaka manusa satata ngamangguhang sangsaya, nenten teteg ring pakayunan, satata ibuk, tur jejeh ring sajeroning pikobet. Sawiakti asapunika, saking sangsayane pnika mangda iraga lali, nenten ngaenang jengah mikayunang nincapang dwek, satata nngutang-ngutang raos, nguyutang padewekan sareng anak tiosan. Yening kari asapunika, pastika napi sane jagi kajujuh nenten prasida kapanggihin, riantukan iraga kantun kakuub sareng sane kawastanin ahangkara, yening nika nenten sida kaeret ring sajeroning manah, punika sane jagi ngrebeda pinaka iblis sane satata makrana ibuk ring sajeroning kayun, wicara, lan parilaksana.\nInggih ida dane sane kusumayang titiang, sadurung titiang muputang atur, ngiring ja iraga sareng-sareng saking mangkin nincapang guna widya kaweruhan soanng-soang utamanyane uning ring padewekan, satata ngeret indria tur kukuh lan lascarya ngamargiang kahuripan, tur nenten lali bhakti ring para leluhur miwah Hyang Widhi, mandane iraga satata ngamangguhang karahayuan sekala-niskala, nenten kirang pangan lan sandang.\nInggih wantah asapunika prasida antuk titiang matur amatra, manawita wenten sane tan manut ring arsa, sakadi unjuk lungsur, anggah ungguhing basa, titiang nunas geng rena sinampura. Untatin titiang antuk parama shanti,\nDiposting oleh Nyoman Adnyana, S.Pd di 05.31\nsri yanti 9 Maret 2015 23.47\nmakasi pidatonya membantu sekali:)\nNyoman Adnyana, S.Pd 2 September 2017 04.48\nNgih dumogi meguna sareng sami


CACAH JIWA 14 BAN - Awengi mepek bangsa Israele pada - Bible Search\nCACAH JIWA 13 CACAH JIWA 15\nCACAH JIWA 14\nBangsa Israel ngrengkeng\n1Awengi mepek bangsa Israele pada ngeling gerong-gerong santukan sangsaya manahipune. 2Ipun pada pakrengkeng marep ring Dane Musa miwah Dane Harun. Sapuniki baosipune: “Luungan suba iraga mati di Mesir, wiadin dini di tegal melakange ene. 3Apa gunanne Ida Sang Hyang Widi Wasa nuntun iraga ka gumi Kanaane ento? Ditu iraga lakar mati di pasiatan, tur somah-somah muah pianak-pianak iragane lakar katawan. Melahan suba yen iraga malipetan ka Mesir.” 4Duaning punika ipun raris mabaos ring pantaran ipune sapuniki: “Jalanja jani iraga milih pamimpin adiri, tur malipetan buin ka Mesir.”\n5Irika Dane Musa miwah Dane Harun tumuli sumuyud ring arepan bangsane punika makasami. 6Daweg punika Dane Yosua okan Dane Nun, miwah Kaleb okan Dane Yepune, sang kalih sane pecak sareng-sareng dados mata-mata, raris nguek panganggennyane makadados cihna kasungsutan kayun danene. 7Sang kalih punika tumuli mabaos ring bangsane punika makasami sapuniki: “Jagate sane selehin tiang punika tan kadi-kadi becikipun. 8Yening Ida Sang Hyang Widi Wasa ledang ring iraga, Ida jaga makta iraga mrika, tur maicayang tanah sane gemuh landuh punika ring iraga. 9Sampunangja brontak nglawan Ida Sang Hyang Widi Wasa tur sampunangja ajerih ring jadmane sane wenten irika, santukan dangan jaga antuk ngaonang ipun. Ida Sang Hyang Widi Wasa nyarengin iraga tur Ida sampun ngaonang dewa-dewa sane nyayubin jadmane sane wenten irika. Duaning punika, sampunangja semeton ajerih.” 10Rakyate makasami pada nagih ngencurin dane sareng kalih antuk batu, nanging tan dumade ipun sami pada ngeton caya gumilang saking Kemah Linggih Ida Sang Hyang Widi Wasa, nyeleg duur Kemah Linggih Idane.\nDane Musa ngastawayang bangsa Israele\n11Ida Sang Hyang Widi Wasa raris ngandika ring Dane Musa, sapuniki: “Nganti buin amunapa makelonne rakyate ene nganistayang Ulun? Nganti buin amunapa makelonne ia enu bengkung tusing pracaya teken Ulun, yadian suba liu pesan katawahan ane suba edengang Ulun di pantarannyane? 12Ulun lakar nyirnayang ia, baan grubug. Nanging kita lakar dadiang Ulun bangsa ane gedenan tur kuatan teken bangsane ene.”\n13Nanging Dane Musa tumuli matur ring Ida Sang Hyang Widi Wasa sapuniki: “Duh Ratu Sang Hyang Widi Wasa, wong Mesire sampun uning mungguing Palungguh IRatu sane nuntun titiang saking Mesir, malantaran kuasan Palungguh IRatu. 14Tur indike punika pacang critayang ipun ring jadmane sane magenah ring panegara puniki. Dadosipun jadmane iriki sami sampun pada uning, mungguing Palungguh IRatu nyarengin titiang sareng sami. Ipun taler sampun pada uning mungguing Palungguh IRatu sampun makantenang teja wedanan Palungguh IRatu ring ipun, rikala mega druene masandekan ring duur titiange, samaliha nyabran rahina Palungguh IRatu nyarengin titiang mamargi antuk sesaka ambun rikalaning rahina, tur rikalaning wengi antuk sesaka geni. 15Yening Palungguh IRatu mademang kaula druene puniki makasami, dadosipun bangsa-bangsane sane sampun naenin miragi indik kabinawan Palungguh IRatu jaga mabaos, 16mungguing Palungguh IRatu ngamademang kaula druene ring tegal melakange punika, santukan Palungguh IRatu nenten mrasidayang nuntun ipun ka jagat sane sampun janjiang Palungguh IRatu. 17Duh Ratu Sang Hyang Widi Wasa, duaning punika titiang nglungsur, ledang Palungguh IRatu nyinahang kakuasan Palungguh IRatu ring titiang sareng sami, tur laksanayangja paindikan sane sampun janjiang Palungguh IRatu ritatkala Palungguh IRatu masabda sapuniki: 18‘Ulun, Sang Hyang Widi Wasa tusingja gegison lakar duka. Ulun nyinahang sih pasuecan muah kasatian Ulune, kanti maliah-liah. Ulun ngampurayang jlemane ane madosa muah ane bani teken Ulun. Nanging yadianja buka keto, Ulun lakar ngukum sawatek anake ane madosa teken Ulun. Malahan Ulun lakar ngwalesang kapelihan wong tuanne teken pianak muah cucunnyane, kanti neked sig katurunane undag ping telu muah ping pat.’ 19Duh Ratu Sang Hyang Widi Wasa, santukan Palungguh IRatu kalintang sih sueca, samaliha satia tuu ring janjin Palungguh IRatu, pinunas titiange, ledang Palungguh IRatu ngampurayang dosa-dosan jadmane puniki, sakadi Palungguh IRatu sampun ngampurayang ipun, ngawit saking ipun makaon saking tanah Mesir.”\n20Ida Sang Hyang Widi Wasa tumuli masabda sapuniki: “Nah Ulun lakar ngampurayang ia buka pinunas kitane. 21Nanging masrana parab Ulun sang maraga nyeneng muah kaluihan Ulune ane nguub gumine ene, Ulun majanji, 22mungguing uli pantaran jlemane ene, tusing ada ane lakar enu idup, buat lakar ngaug gumi ane suba janjiang Ulun teken leluurnyane, sawireh ia tusing nyak tinut teken Ulun. Ia tan papegatan mintonin Ulun, yadiastu ia suba nepukin Ulun ngiangin ia malantaran caya ane dumilah. Buina ia suba nepukin katawahan-katawahan ane suba adakang Ulun di Mesir muah di tegal melakange. 23Ia tusing lakar ngaug gumine ane suba janjiang Ulun teken leluurnyane malantaran sumpah. Uli pantaran anake ane nulak Ulun, tusing lakar ada ane ngenjekin gumine ento. 24-25Nanging I Kaleb, parekan Ulune, ia tusingja buka keto. Ia enu pageh satia tuu teken Ulun. Sawireh keto, Ulun lakar nuntun ia ka tanah ane suba jlajaha ento, tur tanahe dangsah ane jani tongosina baan wong Amalek muah wong Kanaane, ento lakar dadi gelah katurunan I Kalebe, parekan Ulune ento. Nah kita Musa, buin mani kema malipetan majalan ka tegal melakange ane ngungsi ka Pasih Teberau.”\nIda Sang Hyang Widi Wasa nyisipang bangsa Israel santukan ipun ngrengkeng\n26Ida Sang Hyang Widi Wasa raris masabda ring Dane Musa miwah Dane Harun asapuniki: 27“Buin makapidanke jlemane ane jaat-jaat ene ngrengkeng teken Ulun? Ulun suba mireng pakrimiknyane. 28Ane jani orahang teken ia sabdan Ulune buka kene: Masrana parab Ulun, Ulun suba masumpah mungguing Ulun lakar nibakang teken kita paundukan buka ane tagih kita ento. Ulun ene Ida Sang Hyang Widi Wasa ane suba masabda buka keto. 29-30Kita lakar mati, muah bangken kitane maura di tegal melakange ene. Kita suba pakrengkeng nglawan Ulun, ento krana sajabaning I Kaleb muah I Yosua, sawatek anake ane matuuh duang dasa tiban ngamenekang di pantaran kitane tusing ada ane lakar ngenjek di gumine ane suba janjiang Ulun teken kita ento. 31Kita ngorahang pianak-pianak kitane lakar katawan. Nanging ia lakar ajak Ulun ngaug ka gumine ane tusing kanggoang kita ento, tur gumine ento lakar dadi gumi pagelahannyane. 32Kita ajak makejang lakar mati di tegal melakange ene. 33Pianak-pianak kitane lakar ngumbara di tegal melakange petang dasa tiban makelonne. Sawireh kita tusing satia, dadinne pianak-pianak kitane ngemasin sangsara, kanti uli pantaran kitane tusing ada ane enu angan aukud. 34Kita lakar ngemasin pikolih dosa-dosan kitane petang dasa taun makelonne, nah ento ataun makadadi silur awai, amun makelon kitane nylajah gumine ento. Kita lakar nawang, kenken rasanne, yen Ulun nglawan kita. 35Ulun masumpah mungguing Ulun lakar nyalanang paundukane ene marep teken jlemane ane jaat buka kita, ane suba sakongkel nglawan Ulun. Kita ajak makejang lakar mati di tegal melakange ene. Ulun ene Ida Sang Hyang Widi Wasa.”\n36-37Jadmane sane kutus antuk Dane Musa buat nyelehin tanahe punika, ipun makta orti sane nenten wiakti. Indike punika ngawinang wong Israele pada pakrengkeng nglawan Ida Sang Hyang Widi Wasa. Duaning punika Ida Sang Hyang Widi Wasa tumuli nyisipang antuk pinakit, sane ngawinang ipun padem. 38Saking pantaran mata-matane sane roras punika, wantah Dane Kaleb lan Dane Yosua kewanten sane kantun urip.\nPakibeh sane pangawit buat ngebug jagate irika\n39Ritatkala Dane Musa ngrauhang paindikan sane sampun kapangandikayang antuk Ida Sang Hyang Widi Wasa ring bangsa Israele, bangsane punika raris pada sedih kingking. 40Benjangne pasemengan pisan ipun pada makinkin jaga mamargi magegebug ring pagunungan jagate punika. Sapuniki baos ipune: “Tiang sareng sami puniki sami sampun madosa. Nanging sane mangkin tiang mamanah jaga ngrampas jagate punika, sane kapangandikayang antuk Ida Sang Hyang Widi Wasa ring tiang.”\n41Nanging Dane Musa ngandika sapuniki: “Napi awinan sane mangkin semeton mapikayun tempal ring titah Ida Sang Hyang Widi Wasa? Semeton nentenja jaga mapikolih. 42Sampunang semeton lunga. Meseh-meseh semetone jaga ngaonang semeton, santukan Ida Sang Hyang Widi Wasa nenten ngiangin semeton. 43Rikala semeton jaga ngarepin wong Amalek miwah wong Kanaane punika, semeton jaga seda ring payudan. Ida Sang Hyang Widi Wasa nenten jaga ngiangin semeton, santukan semeton nenten kayun astiti bakti ring Ida.”\n44Nanging wong Israele kantun taler bengkung tur ngungsi pagunungane punika, yadiastu Dane Musa miwah Peti Prajanjiane punika, kantun ring pakemahan. 45Wong Amalek miwah wong Kanaane sane wenten irika raris ngebug tur ngaonang bangsa Israele, saha nguber ipun kantos rauh ring Horma.


Geguritan Atma Prasangsa, tentang Roh (Atma) sesudah Kematian\nGeguritan Atma Prasangsa\n13Pupuh Ginada Eman-eman\n18Bremana Ngisep Sari\n19Pupuh Ginada (eman eman)\n20Pupuh Ginada Linggar Petak\nHindu berbicara banyak tentang surga dan neraka berbeda dari penjelasan agama lain. Surga dan neraka terkait erat dan terintegrasi dengan Karma. Cerita dalam beberapa purana banyak membahas tentang eskatologi ini. Salah satu teks yang banyak membicarakan perjalanan roh / atma adalah Lontar Tutur Atma prasangsa.\nKarya Geguritan Atma Prasangsa secara deskriptif menjelaskan secara rinci tentang surga dan neraka, bagaimana seseorang bisa masuk surga atau neraka, apa yang terjadi dengan jiwa yang masuk neraka, hukuman apa yang diterapkan, dan juga prinsip-prinsipnya. Teks ini menceritakan dengan urutan yang baik jenis kematian termasuk yang menyebabkan jiwa tidak dapat menemukan jalan pulang. Teks tersebut juga menceritakan tentang bagaimana jiwa menjerit karena disiksa oleh penguasa neraka. Dan juga jenis yang dirasakan oleh jiwa di surga. Berapa lama jiwa harus dihukum di neraka atau menikmati surga sebelum akhirnya bereinkarnasi kembali ke firman. Setelah semua suka dan duka yang dialami oleh jiwa sesuai dengan perilakunya selama hidup selesai, jiwa tersebut harus bereinkarnasi untuk melanjutkan perjalanan.\nGung ampura atur titiang ring pamiarsa, antuk tambet titiang puniki, astu tan ke cakra bawa, wantah mawosan sanghyang atma, sasidan titiang ngaturin, inggih punggelang, sane mangkin kekawitin.\nRing panumayan sampun prapti, katon warong kurungan nya, dumilah warong hyang atma, tangkejut dane hyang atma, saking uning ring kemoksan, nenten sue raris enduh, uduh niki sriran titiang.\nMetu eling sang atma malih, ring kekurungan utama, nenten pisan kadroponan, alus baivose sang atma, mantuk ring sang kinasihan, sang atma sarat ngrumrum, sane mangkin kekawitan.\nUduh dewa dahat luwih, genah titiang mlajahang raga, ring idewa nenten siyos, beli tan lali ring idewa, witsangkaning panumayan, titiang pamit mangkin ratu, mogi idewa katemu riwekas.\nHyang atma ngewehin margi, mantuk ring kekurungan nya, uduh adi jwa idewa, mulih i dewa ring geni utama, ring bayu jala pertiwi muah, rika dewa jua manyusup, nangun kerti sane utama.\nDewa meyasa rin pertiwi, ring kayune rumusupa, rumusup dewa maring wdon, rumusup who-wohan ring umbiyan, anyusupa maring garba, mapreyoga ring sang ibu, matemahan jwa amerta.\nMaring angina dewa makerti, anyusupa ring manusa, maring weteng jua manyusup, matemahan sanji wania, ngawetuang rasa ring sarira, ngardi kesempurnaan hidup, mangkin titiang ngalahin idewa.\nKacerita upakarane wus puput, ring tepin layon, kepanggih ring sanghyang atma, bubu pirate luwir ipun, nasi takilan pasepan murub, sekar ura panjang ilang a prangkatan, tuak arak ulam itik sampun tumut, darpana adi sejangkepnya, darpana alit nyatur desa.\nPasucian toya kumkuman sampun, sami ring plangkane, upakara sang pelatra, akweh tamyu para menak riku, pasliweran pada matulung, wenten sane alungguha, para santi ngaji playon lwir kidung, tetangguran tan pepegatan, angklung luwang sinawuran.\nAmbun asep mapulpul-pupul, ebek ring ambara, sanghyang atma eling ring raga, idepnyane pacang mapitutur, maituturin pianak cucu, miwah kadangnya ne uripa, sanghyang atma sedih bekut, pan tan sida mangucap, sira pacang anggen jalaran.\nWenten jadma warnan nyane alus, sanghyang atma, manyusup ring sarirannya, pan sang atma rin aji wus weruh, baan engsape jadma puniku, tangan suku bebuyutan, raris ngucap banban alus, sang miarsa engsek ring angga, miragiang sang kelaran.\nPangucape sang kelaran, katuju ring sang kantun urip, uduh nyama ajak makejang, tan prasida nutug tuwuh, titiang mangkin sampun pejah, mengalahin, nyama braya pianak sumah.\nSape sira pacang sueca, manah titiang matempahin, pianak cucuk kantun alit, maring sira titiang sadu, titiaang jadma tan paguna, tuna kanti, turin nista arta brana.\nBanget titiang nunas ampura, ndaweg titiang kantun urip, akweh ngardi ucap para, mangda sampun menggah ring kayun, wantah bekel titiang menjadma, tan luput ring, iwang patut sugih tiwas.\nIda dane sinamian, ring paswecan sane nguni, katiba ring sikian titiang, tan sida baan titiang mundut, mangkin titiang sampun pejah, sampun pasti, dados bekel rawuh kawekas.\nMangkin titiang nunas ica, ring ida hyang prama kawi, moga dewa dirgayusa, akweh boga tur rahayu, dumadak titiang riwekas, katemu malih, masawitra ring I dewa.\nMangkin wenten pemanes titiang, majeng ring ida dane sami, mungguing kakurungan titiang, sane leteh pacang katur, sarengin sentanan titiang, pacang ngaci, mangda dados prelina.\nUduh cening nyah I bape, suwud cening sedih kingking, wireh sangkan panumayan, bapa ngalahin cening bagus, jani bapa mapewrah, apang cening, menyama braya ingetang.\nPelapanin ngaba awak, eda cening drenggi cinging, patilesang awake tuara, nistan bape cening mundut, eda emed nunas ica, ring hyang widhi, apang mangguh dirgayusa.\nNyama kanti anggon rerama, pisagane gelantingin, eda ngawe sebet anak, pang eda dadi tanggun tutur, tekek bintil tutur bape, anggon gending, nah amonto pragat.\nUduh pandita mautama, suskman titiang nenten dugi, ri wus titiang ke jaya jaya, ketiwakin tritan sang wiku, sarirane dados ingan, leteh sami, kadi toya dados hima.\nMogi ratu kerahajengan, miwah putra putu sami, ampura pemargin titiang, sarin darpana titiang ngelungsur, peresikan toya kumkuman, mangda suci, tan patlutuh dewek titiang.\nKagiat sampun ngalesuang, jadma sane kasusupin, paliyanya kadi gawang, semunnya lek turin kimud, kabunbun ring jadma katah, sane mangkin, ngadika ida sang pandita.\nUduh pianak putun sang ilang, ajak makejang nyumbah cening, sang atma ayat mejalan, sami parek lawut metimpuh, manyumbah ring sang aninggal, sambilang ngeling, nyambat nyambat sang aninggal.\nUduh bapa cingak titiang, pangubaktin titiange sami, becik bapa jua mejalan, tangkil ring pramesti guru, madak ica ida nugraha, ngewehin margi, mangda bapa mangguh swarga.\nKagiat sang atma mabur ring ambara, wawu lepas ring sariran ipun, presentana ngajap-ajap, manulame nungtung tangis, bapa titiang sat anaking ayam, katinggalan antuk induk, tan urungan titiang kelaran, manah enyag tan sinipi, bapa naka panedungan, mangkin sampun ngalahin lampus.\nAkweh nyama pisaga ngajap ajap, satsat punyan bingine atub, tan urungan kepanesan, duwaning mangkin sampun basmi, uduh bapa sang meraga atma, mogi riwekas malih matemu, menjadma ring mercepada, mamuponin sarin jagat, ne mangkin becik memarga, swarga bwana gelis kepangguh.\nKagiat mangkin sang atma luih, jumujug maring pamrajan, tangkil ring hyang pramesti guru, aturannyane alus banban, duh pakulun subaktin titiang, aksi pengastawan ulun, suweca ugi anugraha.\nDuh betara guru pramesti, titiang pacang ngelungsur pamita, ri bukpadan palungguh I ratu, mangda tan keneng upadrawa, ledang I ratu mapaica, panugrahan kapituhu, anggen titiang serahina.\nNe mangkin dados atma luwih, pundut titiang kayang kawekas, malih wenten pinih ungkur, titiang pacang nyujur suarga, dahat banget pinunas titiang, mangda gelis jwa kepangguh, tan wenten alang ring jalan.\nSemalih ratu hyang pramesti, wenten kadi sentanan titiang, kija malih titiang sadu, picayang kerahayuan, pianak titiang rawuhing warga, mangda ipun nugtug tuwuh, pacang ngayah ring betara.\nPuput atur titiang mangkin, pacang nyujur suarga bwana, titiang mepamit ring pakulun, mogi gelis malih mangjadma, meriki ring mercepada, ngatur ayah ring I ratu, sane mangkin titiang pamita.\nBetara purwaka ngandika, uduh cening sang atma luwih, wastu cening mangguh suarga, moga tan kalang ring margi, nah mejalan I dewa mangkin, tangkil ring pura dalem dumun, bakti I dewa ring Hyang Durga, pengandikan Hyang Pramesti, suksma ingsun, pamit titiang ring betara.\nSampun puput ida ngandika, sang atma raris mepamit, sumurup ida Hyang Surya, maka cihna sampun wengi, sang atma gelis menangkil, pura daleme katuju, wenten suara ngelur ring setra, kadi suaran singa murti, ngulun-ulun, dahat tangkejut Nyang atma.\nKagiat ida hyang atma, ring kori dalem ngeranjing, ngraris tangkil ring betara, ri sedek ida betari, ketangkilan rencang sami, bebutane sami kumpul, njek pupu anja-anja, malinggih ring sor hyang betari, sami nguntul, mirage sabdan hyang durga.\nKmangmang rare gok papengka, I kalika reregek malih, nganteng ida hyang atma, sinarengan mangerubung, idepnyane pacang nadah, dahat nyejehin, raris memarga hyang atma.\nUmedek ring sanghyang durga, ke aksi dening betari, wenten atma tangkil, betari ngandika arum, maring sang meraga atma, atma ngasih, lungguh ring sor betari durga.\nUduh cening sang hyang atma, brecala tan sandang jejehin, cening atma tan padosa, ring kemoksan tatas weruh, lwir cening luwih dahat, sabdan hyang dewi, sang atma egar ring manah.\nSang atma matur sembah, mantuka ring hyang betari, om mustikaning baktin titiang, ring bukpadan pakulun, betari dewan manusa, atma malih, sekancan bregala muwah.\nSanghyang bagawanti ngaran, ring bale agung malinggih, micayang ke dirgayusan, yan ring setra gandamayu, sanghyang durga parab I dewa, hyang betari, ngrahajengang para atma.\nHyang Berawi parab paduka, ring pamuhunan malinggih, ring gunung agung lugguha, giriputri parab pakulun, jagat bali nyungsung hyang, danu dewi, ring batur linggih I dewa\nRing telaga mwah pancoran, mapuspata dewi Gayatri, ring tukad agung maligga, Dewi Gangga aran pakulun, bethari ring ulun sawah, bethari seri, ngardi sekatahing entikan.\nDahat luwih wimban paduka, ring buana agung miwah alit, inggih mangkin ingsun uninga, wenten aturan sentanan ulun, sekar arum mwah pajegan, punika sami, wantah katur ring betara.\nSapunika nenten iwang, mangda arsa hyang betari, kwanten ledang mepaica, panjang yusa tur rahayu, sane mangkin atur titiang, titiang mepamit, pacang nyujur swarga bwana.\nMesabda ida Hyang Durga, sabda nyane alon manis, ngardi ledang sanghyang atma, uduh cening sang atma luwih, rarisang cening memargi, wastu gantar pacang nyujur, swarga bwana ne utama, sekancan penyadak asih, ring gua gunung, miwah alas madurgama.\nTan kocapan sanghyang atma, matur nganjali mepamit, pemargine sada dabdab, ngejabayang saking candi, wintang siang manyuluhin, maring wetan ida metu, kadi nuturang hyang surya, ayat medal sane mangkin, sinah sampun, rahina ngedas lemah.\nNgaja kanginan hyang atma, margine asri kemarginin, kacingak olih sang atma, sekare ring tepining margi, ambun nyane merik sumirik, waluya manyusur irung, raris medal sanghyang surya, angine rawuh ngusirsir, egar kayuh, sang atma raris ngencolang.\nPaksine pada masuara, pedem nyane ketinggalin, wenten sane nyusur sekar, who taru wenten ke ungsi, ipudak dahat ngedanin, Bungan nyane miyik ngalub, I tambulilingan magriyungan, sat pujan ida sang resi, lintang anut, rikalaning nyurya swana.\nPemargin ida sang atma, tukad serayu keungsi, wenten batu lempeh petak, taru cempaka ngungkulin, maidep sang atma mangkin, masiram ring toyan serayu, kagiat wenten buaya medal, bungut nyebak manyejehin, raris nuju, sanghyang atma ketampekang.\nI Buaya raris ngarepang, idepnya nadah atma luih, tambis sang atma ketadah, yan tan gelis kakelidin, sang atma ngandika aris, duh dewa sang jugul agung, beli uning ring I dewa, sareng medal ngajak beli, maring ibu, ari ari pawakan I dewa.\nUduh dewa sang jugul agung, dewa sameton beline, eda adi ngalangin beli, yening patut beli pundut, dong olasin titiang dumun, ngelintangin tukad punika, sang jugul menangis nguntul, ikut nyane kutal kutil, singgih beli ampura titiang.\nSang jugul ngenjuhang tundun, sanghyang atma mangke, raris munggah egar ring hati, tan asuwe raris rauh, ring tepining yeh serayu, raris tedun sanghyang atma, suksme beli, adi sang jugul, sang atma raris memarga, mangersiania lumampaha.\nPupuh Ginada Eman-eman\nGelis rawuh ring tepining wana, tangkejut sang atma yukti, wireh burone pablesat, katah paksine paburbur, ngungsi genah sane sengka, nenten mari, suara ngelebur kapirengang.\nMandeg sang atma nlektekang, kagiat wenten raksasi, margin sang atma kempetang, matane melodlod pelud, bungut nyebak sat gua linggah, gigine lanying, mageluran magejeran.\nYang idepnya sanghyang atma, nenten pisan ajerih, raksasi ulu ketampekang, bawosnyane banban alus, pianak meme puniki titiang, sampunang jahil, ngandeg pejalan titiang.\nGenah meme tuah yukti, dahat luwih tan kasorang, puniki titiang pacang nyujur, swarga sane mautama, sang raksasi, ngandika ring sanghyang atma.\nMogi I dewa polih genah, sawireh I dewa atma luwih, tatas ring aji kelepasan, uduh cening meme cumpu, raksasi ulu makipekan, sarwi ngeliling, katah taru sane balbal.\nSang atma raris lumampah, ring spirit gunung memargi, kacunduk ring macan galak, sang atma ngandika alus, eda dewa nyadak titiang, titiang puniki, semeton idewa sane nguni.\nGenah I dewa maring rah, ndaweg beli mijil ring kundi, rika dewa sareng medal, punika witnyane malu, I samong kadi ngeresepang, lawut nyingkir, raris ipun matinggal.\nCarita sang atma mamarga, sarwi ngisep ambu miyik, katah sekar nedeng kembang, kajenkan sang atma ulangun, kagiat makecos ya ikidang, kadi mapagin, sapangerauh sanghyang atma.\nMangigel ipun I merak, I belatuk bengong mebalih, kebatek baan legannya, ngantenan sang atma rawuh, I lelipi pada ngadang, kancit kepanggah, asu ireng ngarepang.\nMesaput sayong maceblengan, gede tegeh kadi bukit, sang atma raris ngandika, pengucape dabdab alus, uduh adi nyaman titiang, titiang puniki, pacang ngungsi moksa buawana.\nMangkin beli manuturang, indik adi miwah beli, yeh nyom peragan I dewa, sinarengan lekad mapunduh, sang asu selem mirengang, nungkruk sedih, yeh matane tan papegatan.\nKesilapin punika hyang atma, ikut nyane kutal kutil, mojar ring sajeroning arsa, wastu beli gelis rawuh, irika ring swarga buana, titiang ninggalin, memarga sira hyang atma.\nSampun tajep sanghyang arka, rupan sang atma kadi masuci, maidep pacang mesayuban, kesamping bulakan ditu, wenten paksi klik klik ngindang, saha mamunyi, sat nuturang wenten prapta.\nRing batu lempeh irika, sang atma masila tiding, ri kanjekane punika, akweh buta kala rawuh, makuwug suarannya binal, ngeresing hati, tan ajerih idep hyang atma.\nSang atma tan mari kaiderin butha, wenten sane nagih ngelempagin, midep maniwakang cakra, wenten mebudi menadah, sang atma ngandika aris, ih sang butha, sampunang I dewa brangti.\nDuh sang bawal, sang bad pamid, mrajassela, sang kreda luir sang badmoti, butha jigruk muah, wireh titiang mawak atma, ring sunia genah titiang niki, merika I dewa, kaumah titiang sampun siaga.\nUpakara aturan sentanan titiang, segeh bubuh sang badmoti, sekar rura sang mrajesela, bubur pitara sang bawal nerima, duh dewa sang buta gridig, ketipat lan segeh takilan, pengangkat angkate malih.\nPanjang ilang sang bad pamid nerima, ulam bebek tuwak malih, sang buta jigrug punika, di gelis bebutane matinggal, ngojog purin sang atma luwih, raris nadah, caru miwah tetayuban sami.\nMegancangan sang atma lumampah, pemargine ngaler kangin, tan kocapan maring jalan, mereren nyamping ring margi, tan pesangkan, angina baret rawuh ma ngresin.\nMebya yuhan wit taru pada balbal, angin ngelinus mlejeg ke langit, buron uyut baan jejehnya, kedis pesliwer ring ambara, karenga suara manyerit, sang atma egar, wireh atma wicaksana tur suci.\nKaget wenten kala patpat ngarepang, rambut barak inggel nyejehin, kedek ngakak mebyayuhan, ada atma lakar jambal, sinah suba tulangnya ngritik, sang atma siaga, apan sang atma kwihin suci.\nUduh dewa sang jogormanik, sang suratma, maha kala rain beli, miwah Sang Dorakala, Ida Dewa mialang titiang, semeton beli titiang puniki, sampunang sumenia, mangkin titiang ngaturin indik.\nDuh dewa meparab sang anggapatia, mrajapati, banas pati, muwah banas pati raja, sang tutur pesengen titiang, ring papusuh sang anggapati, sabda UH suarannya, saking cangkem I dewa medal.\nMrajapati maring hati I dewa magenah, saking irung I dewa mijil, sabda“EH” surannya, banaspati mayoga ring ungsilan, saking pengaksian medal wyakti, “AH” suarannya, sapunika mangda pasti.\nPinih ungkur Sang Banas Pati Raja, maring nyali dewa melinggih, I dewa metu saking karna, suara“IH” maka sabda, sapunika jua elingin, nah dumadak, beli adi menampesin.\nBeli adi durusang dewa memarga, jumah titiang sampun siaga beli, darpana sejangkepnya, sangkala patpat mengandika, titiang ngalahin I dewa mangkin, nah dumadak, dewa kepapag olih widiadari.\nMangersania sang atma lumaku, pemargan nyane, dadbdab alus masemu asri, kadi jejaka mepayas agung, ambun sekare nyusup cunguh, ngawe ulangun sanghyang atma, kagiat panggih pasiraman agung, dahat suci toyane mahening, pancake, kasub ring jagat.\nSanghyang atma masiram makumur, maring telagane, raga nyalang sat kasepuhin, kocap dumun taman puniku, papiteges Ida Hyang Wisnu, lamakane sanghyang atma, widia dara widia dari ngayunyun, mapagin sang atma, sehananing para dewata.\nPara putra gada kober kapundut, makuwug suryane, pidabdabe warna warni, pemargine bamban alus, riantukan busana murub, tetamhan mwanti-wanti, suling rebab curing lan angklung, saluwiring tetabuhan, tan mari gambuh lan rejang.\nSanghyang Atma masuci wus puput, ring batan kayune, malinggih sambil mengetis, wastu tangkejut ngrena suara ngerudug, duk punika raris mejujuk, nyantos ring genahe ngetis, dewatane sami rawuh, gargita hyang dewata, ngandika ring sanghyang atma.\nUduh dewa sampunang takut, apan dewa dewa atma luwih, wenten ling ida betara, memagpagin I dewa mangkin, sawireh I dewa luwih darmika, kalih tatas sastra aji.\nPatut gelis memargi nyujur, swragane kalintang luwih, muponin pikenoh kaluwihan, miwah sad rasane sami, apan dewa pupating kedarman, dahat suweca ida hyang widhi.\nSane tampi dewa ditu, umah emas sane luwih, manganjali sira sang atma, atur nyane nyunyur manis, bawos ratu banget pisan, mamuji titiang puniki.\nDaging suksmaning aji puniku, titiang puniki nenten uning, semalih aji kemoksan, wantah tan uningin mami, mesabda ida betara, tuah idewa manyingidan.\nYadian dewa tuara weruh, kebanta bolong sane yukti, dewa sampun luwihing laksana, ring jgat turmaning bakti, pageh kukuh ring mercapada, sinah sanghyang widi asih.\nTutup mangkin sampun rawuh, ring jempana sang atma luwih, dahat dumilah ring pedapane, pepayasan sarwa luwih, wastra dahat becik pisan, luwir gelung emas mesanggling.\nSekadi magpag sang ratu, dewatane lintang asri, mundut bebaktane samian, gegambelan minakadi, widiadari widiadara, sinamian pada mesanti.\nSuaran suryake, makuwug, kanjekan dewane memargi, marerod maring ambara, keluwihane mangenyudin, ring margi tan kaceritayang, rawuh ring margi surge luwih.\nWenten bale rika kepanggih, irika ring ajeng candi, bale antuk candra kanta, tejane kalintang asri, irika sang meraga atma, betarane menyiramin.\nRisampun puput, kejaya jaya den agelis, olih para resing wyat, ngastawayang atma luwih, raris matur sembah, ring budpadan ida betara.\nSanghyang atma raris lumaku, maring purin betarane, katuntun para dewati, maring puri luwihing warna murub, ring temboke lintang nguwub, dumilah manik abang, kulawarga sang atma katemu, maka sami nyapa hyang atma, Sanghyang atma raris ngandika.\nUduh dewa titiang malih katemu, semeton titiange, dewa malih kacunduk deriki, dahat liang manah, lintang sueca hyang sinuhun, mapaica puri luih, inggih betara dija malih puri ne tuhu, titiang meled sauninga, kawentenan hyang betara.\nIda betara raris ngandika arum, duh dewa sang atma, dasa paneling saking deriki, sakewanten srahina betara guru, tan mari ida pacang tedun, me mritiaksa yang moksa pada, sapunika duh sang wawu rawuh, kagiat wenten swaran rebab, tan pegatan ring ambara.\nBremana Ngisep Sari\nHyang atma tur ngaksi ring awan, wenten pelinggih luwih, mahias manik surya kanta, luwih asri maring langit, ngapehang ambu mrik utama, ring langit tedun malujug, dahating asri manyurarit.\nAgelis Sang Atma ngaran Sika, saksat batis andus yukti, midep ngacep yogan bethara, wantah mraga sarin semadi, nemuang tiga dados nunggal, Sanghyang Atma luwuhing kukuh, ngerastiti Sanghyang Widhi.\nSinggih Sanghyang Siwanata, ledang jeng bethara ngaksi, ratu mraga asta guna, ngerahajengang jagat sami, uppeti stiti muang prelina, ring sehananing tumuwuh, ngawisada dewata sami.\nPupuh Ginada (eman eman)\nRing pancapita mawisesa, Hyang Siwa Guru sampun pasti, malih maring ratna yoga, Sakya muki parab pakulun, ring tata gata sri werocana, wantah yukti, utamaning panca budha.\nDuwaning paduka bethara, pamuputing darmaning luwih, ngewasayang sedagingnya, kangin putih gajah sinangguh, sampun yukti mapesengan Hyang Iswara.\nRing daksina warna barak, bethara anglihin paksi, mapesengan Sanghyang Brahma, Maring kulon kuning tuhu, ngalinggihin nagapasa, kaparabin, wantah Sanghyang Mahadewa.\nMaring lor mewarna ireng, gruda wantah kelingihin, sampun kaloktah ring jagat, keparabin Sanghyang Wisnu, kelod kangin warna danta, sampun pasti, warak maka pelinggih\nHyang Mahesora parab paduka, kelod kauh jingga warni, kelod kauh jingga warni, misa maka palinggihan, Sanghyang Rudra kang sinangguh, Sanghyang Sambu biru warnia, kaje kangin, wilmana maka palinggihan.\nSastra sang, bang, tang, punika, pragayan hyang duk kastiti, antuk manusa ring jagat, mangda sida molih ayu, ne kebawos panca brahma, sastra ang, ing, keragayang sang meraga sucia.\nAksara malih lelima, Nang, Mang, Sing, Wang, Yang, Tan mari, kebaosang dasa aksara, sastra lintang pingit tuhu, gagelaran sang pradnyan, mangda panggih, margi pacang nekeng suarga.\nSampun puput matur sembah, ring ida sang maha niti, rikalaning sasih kapat, ambun sekar kembang wangi, para atma garjita mangkin, ring bongkol tarune atub, duwur batune menegak, lega manah nya mebalih, sekar tunjung, sekar ungu pudak angsana.\nKe asrian sura bwana, tan wenten sane nyamenin, rika ring tukade linggah, wenten jwa paksi blibis, tingkah nya ngenyudin hati, nguwuhin manah ulangun, ikekupu ipun bungsang, nyusur sekar kembang wangi, I kecubung, nenten ke kasorang.\nTan kacrita watek kingkirana prapta, tangkejut wara atma sami, midep katkeng baya, risampune ketatasang, dewata nitah raksasi, atma presama, mangda menangkil ke puri.\nWara atma garjita tangkil ngapurian, nangkil ring dewa sami, pacang mapewarah, wara atma trepti pisan, siaga pacang mamiragi, hyang dewata, raris ngawedarang indik.\nKangin putih irika genah malingga, sang mraga dana sitti bakti, kelod kangin dadu merunnya, sang kasub webuh ring jagat, kelod meru abang yukti, sang nlebing tattwa, sanghyang aji saraswati.\nKelod kauh natan sios meru jingga, liggih ida sang tresna asih, ring para jana, kawuh meru kuning rika, purusa ring yuda yukti, uduh dewa, sapunika jwa elingin.\nKaja kauh meru wilis natan iwang, sang sadu budhi malinggih, teleb ring tapa brta, meru ireng kaja muwah, sang wicaksana tossing luwih, kaping untat, sane mangkin kelanturin.\nKaja kangin meru jingga warnan nya, sane patut ngeliggihin, sang pupating darmika, sdaging kahyun mresidangyang, maring madia manca warni, sang luwihin suci, puput ngalarang yoga semadi.\nSanghyang atma, mretyaksayang salwir pituduh, sampun sinah pisan, kawentenan sami ngaksi, wantah patut, kemargian rawuh riwekas.\nAntuk kepastu, ring ida sanghyang sinuhun, duk ring merca pada, tan luputing letuh yukti, alah ayu, kasupat ring hyang wisesa.\nMangkin tuhu, pengandikan ida iratu, sanghyang parama wisesa, para atma mangda ngungsi, genah ipun, manut maring swadarman nya\nKirang langkung aturan titiang, ring pamiarsa sareng sami, titiang nunas gung ampura, tambet titiang wantah katur, pangkah nulad sang wicaksana, sampun wyakti, akweh kekirangan titiang.


Sang Hyang Gana | sastra bali\nHome Sastra Itihasa Sang Hyang Gana\nKacarita sane mangkin para Dewatane ring genahe masingidan ngawentenang paparuman sane matetujon ngerincikang naya upaya mangda prasida ngasorang I Detia Nilarudraka. Peparuman punika kamanggalaning olih Bhegawan Wrhaspati sane gumanti pradnyan tur waged ring wiweka. Manut penarkan Bhagawan Wrhaspati, Detia Nilarudraka wantah prasida kakasorang olih putran Ida Bhatara Siwa sane maprarai gajah. Risampune asapunika wenten pangandikan Bhagawan Wrhaspati sane nyalarang pikayunan, para Dewatane sumingken bingung, santukan sampun kauningin Bhatara Siwa durung madue putra. Turmaning Bhatara Siwa duk punika kanjekang ngelaksanayang yoga samadi ring gunung Kailasa, semalihe para Dewatane tan wenten sane purun ngusak-asik yogan Ida santukan jerih pacang keni pastu. Paka pamutus daging bebaosan sajeroning paruman, wantah Bhatara Smara sane kajudi pacang ngoda yogan Ida Bhatara Siwa, mangda sida kalebarang, turmaning mangda Bhatara Siwa prasida matemu awor salulut ring rabin Ida Dewi Uma, ngelantur prasida pacang madue putra maprarai gajah.\nSane mangkin kacrita Ida Bhatara Siwa jagra saking yoganida, kaaksi Sang Hyang Smara ayat ngenahang gandewa sane kaanggen manah Bhatara Siwa ring payogan. “Sang Hyang Smara sane ngawinang yogan manirane buyar.” Sapunika kapikayun olih Ida Bhatara Siwa yoganida mawastu buyar mawit sangkaning kabencana olih Sang Hyang Smara. Punika awinan Ida Bhatara Siwa kalangkung duka, mawastu saking netranida sane katrini metu agni angabar-abar nuju tur ngeseng Sang Hyang Smara mawastu Ida pramangkin dados awu. Para dewatane sane ngutus Sang Hyang Smara sami rumasa iwang tur ngaksama. Pabuat para Dewatane ngutus Sang Hyang Smara wantah sumangdane I Detia Nilarudraka presida kapademang turmaning Suargane prasida rahayu rahajeng.\nKaceritayang sane mangkin Ida Sang Hyang Ratih uning indik rabinida, sampung seda kageseng olih Bhatara Siwa. Sang Hyang Ratih raris tangkil ring Bhatara Siwa tur mapinunas sumangdenya Bhatara Siwa ledang ugi ngurip malih rabinida, Sang Hyang Smara kadi jati mula. Sakewanten Bhatara Siwa ten kayun malih ngurip Sang Hyang Smara. Hyang Ratih banget mapinunas mangda Bhatara Siwa ledang ngeseng Sang Hyang Ratih, gumanti mangda macihna Ida ngelarang pati brata tur awune prasida matunggalan. Riantukan banget lab kedeh pisan pinunas Sang Hyang Ratih, raris Bhatara Siwa nagingin pinunas Sang Hyang Ratih, raris Ida kageseng antuk netra katrini tur sida nunggal. Punika awinan Sang Hyang Smara Ratih tan madue stula sarira. Santukan Bhatara Siwa sampun keni panah Sang Hyang Smara mawastu pekayunan Ida kaliput raga kasmaran nglantur awor salulut ring rabi, sane ngranayang Dewi Uma mobot.\nPrevious articleSang Subali meyuda lawan Sang Sugriwa\nNext articleDurgha ibu bumi\nUsers Last 7 days : 1744\nUsers Last 30 days : 3915\nUsers This Month : 3265\nUsers This Year : 3265\nTotal Users : 14696\nViews Yesterday : 408\nViews Last 7 days : 2562\nViews Last 30 days : 5729\nViews This Month : 4726\nViews This Year : 4726\nTotal views : 21141


Mikha 6 (BALI)\n1Pirengangja wicaran Ida Sang Hyang Widi Wasa marep ring bangsa Israele. Matangija duh Ratu Sang Hyang Widi Wasa, tur nikayangja wicaran Palungguh IRatune, mangdane gunung-gunung miwah bukit-bukite pada miragi pangandikan Palungguh IRatune.\n2Ih gunung-gunung, ih dasar gumi ane langgeng padingehangja wicaran Ida Sang Hyang Widi Wasa! Ida Sang Hyang Widi Wasa madue wicara marep teken kaulan Idane. Ida mapakayunan nalih bangsa Israele.\n3Ida Sang Hyang Widi Wasa masabda sapuniki: “Ih parakaulan Ulune, apa ane laksanayang Ulun marep teken kita? Tetegenan apa ane suba taen pategenang Ulun teken kita? Tegarang sautin sabdan Ulune.\n4Ulun suba ngajak kita rarud pesu uli Mesir, Ulun suba mebasang kita uli tongos kitane dadi panjak. Ulun ngutus Musa, Harun muah Miryam buat nuntun kita.\n5Ih kaulan Ulune ingetangja rencanan Sang Prabu Balake ane uli Moab ane lakar kalaksanayang marep teken kita, tur buka kenken abetne Bileam pianak Beore ngraos teken ia. Buina ingetangja paundukan ane suba kasidan di jalan, ngawit uli tongose nginep di Sitim kanti neked di Gilgal. Ingetangja paundukane ene, sinah kita lakar ngresep teken unduk ane suba laksanayang Ulun buat lakar ngrahayuang kita.”\n6Napike sane patut aturang tiang ring Ida Sang Hyang Widi Wasa, Widi sane ring suargan, rikalane tiang mabakti ring ayun Idane? Punapike tiang patut makta godel banteng makadados aturan sane maborbor pabuat Ida?\n7Punapike Ida Sang Hyang Widi Wasa ledang ring kayun, yening tiang ngaturang ring Ida biri-biri panyatusan wiadin minyak saitun sane membah tan papegatan? Punapike tiang patut ngaturang pianak tiange sane pinih keliha, buat nebus dosa-dosan tiange?\n8Boyaja kadi asapunika! Ida Sang Hyang Widi Wasa sampun mapaica dauh pangandika ring tiang sareng sami ngeniang paindikan sane becik. Sane arsayang Ida ring tiang sareng sami inggih punika: malaksana sane adil, nyinahang kapitresnan sane tan rered-rered, tur ngastiti bakti ring Ida Sang Hyang Widi Wasa maduluran manah sane alap asor.\n9Wicaksana pisan sang sane ajerih ring Ida Sang Hyang Widi Wasa. Ida ngandika ring kotane punika, sapuniki: “Padingehangja, ih anak ane mapunduh di kota!\n10Sig umah jlemane jaat ditu liu ada brana ane bakatanga baan mamekel. Ia nganggon panakehan ane palsu, unduk ane mula getingin Ulun.\n11Kenkenang Ulun ngampurayang anake ane nganggon timbangan muah panakehan ane palsu?\n12Anake ane sugih nyakitin anake tiwas, buina kita ajak makejang bogbog.\n13Ento awanane Ulun suba sedia lakar ngawitin nguug tur nyirnayang kita uli krana dosa-dosan kitane.\n14Kita lakar ngamah, nanging tusing betek, malahan kita lakar enu layah. Kita lakar ngisiang barang-barang, nanging kita tusing lakar nyidayang nyepel barange ento. Saananing ane sepel kita lakar sirnayang Ulun di pasiatan.\n15Kita lakar nyambeh bibit nanging kita tusing lakar manyi. Kita lakar meres lengis saitun, nanging kita tusing lakar taen nganggon lengise ento. Kita lakar ngae anggur, nanging kita tusing lakar taen nginem anggure ento.\n16Paundukane ene lakar kasidan buka keto, sawireh kita nuutin laksanan Sang Prabu Omri muah pianakne Akab ane jaat. Kita nerusang kawicaksanannyane, ento krana Ulun lakar ngrusak kita, tur makejang anake lakar nganistayang kita. Di sakuub gumine kita lakar tansah kanistayang.”